Kun Paano Rarangahon an Sarong Nagmumundo\nKun minsan daw garo baga dai mo aram kun paano rarangahon an sarong nagadanan nin mahal sa buhay? Huling dai mo aram kun ano an gigibuhon o sasabihon, dai ka na lang nagtataram o naggigibo nin ano man. Pero, may mga praktikal na paagi na magigibo kita para maranga sinda.\nSa parati, an kaipuhan man sana an presensiya mo asin an simpleng pagsabi nin “Namumundo ako sa nangyari.” Sa dakul na kultura, an pagkugos o pagkapot sa takyag sarong epektibong pagpahiling nin pagmakulog. Kun nag-iistorya an nagadanan, mabuot na magdangog. Urog sa gabos, tabangan an pamilya kan nagadan, puwede mo sindang tabangan na magibo an mga trabahong dai ninda magigibo, arog kan pagluto, pag-ataman sa mga aki, o pag-asikaso sa mga gibuhon sa lubong kun kaipuhan ninda. Puwedeng mas epektibo ini kisa sa ano man na magagayon na tataramon na sasabihon ta.\nPag-abot nin panahon, puwedeng iistorya mo an pira sa magagayon na kuwalidad kan nagadan o an mauugmang mga eksperyensiya kan nakaibanan mo siya. An pag-urulay na arog kaiyan puwede nganing makapaugma sa sarong nagadanan. Halimbawa, si Pam—na an agom na si Ian anom na taon nang gadan—nagsabi: “Kun minsan iniistorya sako kan iba an magagayon na nagibo ni Ian na dai ko aram. Nakakapagian iyan sa pagmati ko.”\nSigun sa report kan mga parasiyasat nakakaresibi sana nin dakul na tabang an mga nagadanan sa primero, pero paghaloy-haloy, nalilingaw na an mga amigo ninda huling nagigin sibot na an mga ini. Kaya, hinguwahon na regular pa man giraray sindang madalaw asin makaulay. * Naaapresyar ining marhay kan dakul sa mga nagadanan huling nakakabawas ini sa kamunduan ninda.\nHalimbawa si Kaori, sarong hoben na babaying Japanese, na nagmundo nin grabe huli ta sa laog sana nin 15 bulan magkasunod na nagadan an saiyang ina asin an matua niyang tugang na babayi. Marahay na sana ta padagos siyang tinabangan kan maimbod na mga amigo niya. Saro sainda si Ritsuko na matua ki Kaori, na naghinguwang amigahon siya. “Sa totoo lang,” an sabi ni Kaori, “habo ko na may nagigin nanay-nanay sako ta mayo nin puwedeng magribay ki Mama. Pero, dahil sa pagtrato sako ni Mama Ritsuko, naparani an buot ko saiya. Sabay kaming nagse-service asin nag-aatender sa Kingdom Hall surusemana. Inaalok niya akong mag-tsaa, nagdadara nin kakanon, asin dakul na beses akong pinapadarahan nin surat saka kard. An pagigin positibo ni Mama Ritsuko nakatabang sa sako.”\nDoseng taon na an nag-agi puon kan magadan an ina ni Kaori, asin ngunyan bilog na panahon na mga ministro na sinda kan agom niya. “Padagos na nagmalasakit si Mama Ritsuko,” an sabi ni Kaori. “Pag nagpupuli ako, binibisita ko siya pirmi asin nauugma ako sa nakakapakusog na pag-uulay mi.”\nSaro man na natabangan kan mga amigo niya iyo si Poli, na sarong Saksi ni Jehova na taga Cyprus. Mabuot an agom ni Poli na si Sozos, na nagin marahay na halimbawa bilang Kristiyanong pastor. Parati kaining iniimbitaran an mga ilo asin balo sa harong ninda para sa maugmang iribanan asin karakanan. (Santiago 1:27) Kaya lang, kan 53 anyos na si Sozos nagadan ini sa tumor sa hutok. “Nawaran ako nin maimbod na agom na nakaibanan ko nin 33 na taon,” an sabi ni Poli.\nMag-isip nin praktikal na mga paagi para tabangan an nagadanan\nPagkatapos kan lubong, nagbalyo sa Canada si Poli kaiba an 15 anyos niyang nguhod na aking si Daniel. Nakahanap sinda duman nin sarong kongregasyon kan mga Saksi ni Jehova. “Mayong ideya an mga tugang sa bago ming kongregasyon manungod samo asin sa problemang inaagihan mi,” an sabi ni Poli. “Pero, inamigo pa man giraray ninda kami, pinakusog saka tinabangan. Ipinagpapasalamat ko nanggad an tabang na iyan lalo na kaidtong panahon na kaipuhan na marhay kan aki ko nin ama! Pinahilingan man na marhay nin personal na interes si Daniel kan mga nanginginot sa kongregasyon. Sinigurado kan saro sa sainda na iiba si Daniel kun may kaurugmahan o karawat.” Sa ngunyan, maugmahon sindang mag-ina.\nIyo nanggad, dakul an praktikal na paagi na magigibo ta tanganing matabangan asin maranga an mga nagmumundo. Rinaranga man kita kan Bibliya paagi sa nakakapukaw sa buot na paglaom sa maabot na panahon.\n^ par. 6 May nagkapira ngani na minamarkahan sa kalendaryo an petsa kan pagkagadan para magirumduman ninda an aldaw na kaipuhan na marhay kan nagadanan an pagranga—puwedeng sa mismong aldaw o bago kaiyan.\nPosible daw na mangyari an panuga kan Bibliya?\nMakamati nin Karangahan—Rangahon an Iba


An emblem kan Fatah\nAn Fatah (bisto man na Fateh) sarong mayor na partido politikal na Palestino asin iyo an pinakadakulang kabtang sa Organisasyon sa Paglungkas kan Palestina (OPP), sarong multi-partidong kumpederasyon. Sa spektrum kan politika Palestino, ini makawala, makabanwang toriyok, totoo bakong sosyalistang gayo. An mayor na tinutunggo, susog sa Artikulo 12, Kapitulo I, kan opisyal na Konstitusyon kaini, iyo an paglungkas nanggad kan Palestina asin an pagpara "kan mga aparato politikal, ekonomika, militar asin kultural kan mga Zionista." \nAn Fatah may dakulang partisipasyon sa mga rebolusyonaryong pakikipagtusay laban sa mga inaapod nindang mga Zionista, poon pa kaidto asin maski ngonyan. Igwa ining mga katakin na mga grupong militante asin grupong terorista , pero ngonyan , bakong arog kan karibal na grupong Hamas mayong gobyerno na hinihiling ini komo sarong grupong terorista.\n↑ Terrorism Encyclopedia Britannica\n↑ Palestine :: Resurgence of Palestinian identity Encyclopedia Britannica\n↑ Terrorism in Tel Aviv Time Friday, Sep. 13, 1968\n↑ Arafat’s ‘means’ failed in the end\nKinua sa "https://bcl.wikipedia.org/w/index.php?title=Fatah&oldid=209078"\nHuring binago an pahinang ini kaitong 8 Hulyo 2021, alas 11:14.


NAGVIAJE HALE SA JERUSALEM, ISRAEL: 98 peregrino nagpa cuarentina\nAn City Health Office (CHO) nagkumfirmar kasoodma na 98 sa 200 na mga peregrino hale sa Jerusalem, Isareal an nagpuruli sa Ciudad nin Naga kan nakaaging Sabado asin Domingo, (Marso 7, 8) saindang inabisohan na mag-self quarantine sa laog nin katorce diyas.\nAn Israel kabale sa mga nasyones na apektado na kan coronavirus disease (COVID 19) na mandato kan Department of Health (DOH) an arin man na viajero hali sa nasyon na apektado kan virus dapat magsunod sa self-quarantine. Si Dr. Vito Borja, City Health Officer kan lokal na gobierno kan Ciudad nin Naga nagpahayag sa Bicol Mail na igwa na siyang listahan kan 172 na peregrino hale sa simbahan asin an masunod na batch nakatalaan mag-abot ngonian na aldaw mantang igwa pang ibang 30 na mayo siyang listahan huli ta yaon sa travel agency.\nSinabi kan City Health Officer mantang naka-face mask siya saiyang kinaulay an grupo nganing obligaron na magsunod sa pigmamando kan DOH sa self quarantine. An iba sa sainda bakong taga ciudad kabale man sa saiyang pig-abishon.\nAnas man nasa marhay an salud afuera kan iba na igwang sipon, sabi pa kan CHO.\nAroaldaw sinda pigkukuanan nin temperatura kan Barangay Emergency Response Team alagad oras na igwa nang sintomas kaipuhan i-report sa saiyang opisina nganing darahon sa hospital.\nNagpatanid man an City Hall na si dai masunod sa self quarantine asin maheling na naglalakawlakaw sa centro puedeng arestarong asin maatubang nin penalidad.\nSi Arsobispo Rolando Tria Tirona kan Caceres, kabale sa grupo asin iba pang kapadian asin madre. Sa pig-post sa face book ni Tirona nag-apelo na ini sa iba pang kapadian asin mga nagviaje hali sa Jerusalem na dapat mag-self quarantine asin saiyang inako na tolos siyang nagsunod sa pigmamando kan gobierno.\nSinabi man ni Padre Louie Occiano, director kan Caceres Commission on Communication (CCOM) na nasa marhay an salud kan arsobispo mantang si ibang kapadian binawalan na mag-misa asin itao na muna sa ibang mga pade.\nAn mga peregrino nagviaje sa Isarel nganing mag-atendir sa blessing asin unveiling kan AMA NIAMO ceramic plaque sa sarong simbahan na harani sa kueba na pigsasabing si Jesukristo nagtukdo digdi kan pangadion kan kagurangnan sa saiyang mga apostolada. (dpa)


Si Haider Al-Abadi (o, al-'Ibadi; Arabic: حيدر العبادي) sarong Iraki na pulitiko asin tagataram kan Partido Dawa Islamiko. Siya nanominar na magtukaw komo Primer Ministro kan Irak kan Agosto 11 2014 ni Presidente Fuad Masum.\nSi Al-Abadi nanombrahan na Ministro sa Komunikasyon kan Namamayong Konseho nin Irak kan Septyembre 1, 2003. Siya sarong moslem na Shia, inhenyero sa elektroniko na may Doktorado hale sa Unibersidad nin Manchester, Reina Unido, kan taon 1980. Si Al-Abadi nagpirmi sa London bilog na panahon na si Saddam Hussein iyo pa an namamayo.\nKan yaon siya sa London hanggan 2003, iba-iba an nakaptan niyang trabaho asin pinagkasibotan. Nagtrabaho siya sa sarong kompanyang pantransportasyon nagdedesensyo sa pagplano kan industriya (1993-2003), nagin sarong konsultant dapit sa pagkapot nin personahe (1987-2003), namayo sa sarong research sa London (1981-1986), nagparehistro nin patent sa London dapit sa rapid transit system(2000), asin natawan nin grant kan UK Department of Trade and Industry (1998).\nSiya saro sa lider kan Partido Dawa Islamiko, pamayo kan opisina pulitiko kaini asin parataram kan partido. Nagin siyang kaapil igdi kan 1967 asin parte kan liderato poon pa kan 1979. An rehimen Baath ni Saddam Huseein ginadan an duwa niyang tugang asin pigpreso nin sampolong taon an saro pang tugang.\nPagbalik niya sa Irak, nagin siyang Ministro sa Komunikasyon sa panahon na itinindog an Koalisyon Probisyonal na Awtoridad kun saen nagboboot na ikaag sa kamot pribado an mga kompanyang sadiri kan Estado alagad siya, ka'oyon an 25 pang kaapil sa Namamayong Konseho, nagprotesta asin dai nagkuyog sa rason mayo pang permanenteng gobyerno natotogdas. Alagad an Awtoridad na pinamayohan ni Paul Bremer, na iyo an sinubol kan Estados Unidos mamayo kan Irak kan napatalsik na si Saddam Hussein, nagbilog nin gobyerno na mas sunod-sunoran sa Probisyonal na Awtoridad na kapot ni Bremer. Si Al-Abadi pigdoon na sa oras na may gobyernong Iraki na may tunay na soberania na, pwedeng magboot o magsayuma sa mga lisensya na itinugot mangyari kan si Probisyonal na Awtoridad, bagay na nagpahiling na si Al-Abadi may sadiri man paninindogan asin bakong "tawo-tawo sa posporo". \nKan taon 2006, nagin siyang advisor sa Primer Ministro kan Irak alagad kan magputok an pagbungkaras kan mga militanteng jihadistang moslem ining taon na 2014, an inapod na Islamic State, asin nagparapansakop nin mga teritoryo sa Sirya asin Irak, nataraka an Primer Ministro kan Irak na dai niya ngani magkaburogkos sa saiyang liderato. Igdi nagpoon magboses an dakul na sektor na an Primer Ministro, si Nouri Al-Maliki, dapat magbaba na sa pwesto. Si Al-Abadi an napusoan na magsalida saiya.\n↑ http://edition.cnn.com/2014/08/11/world/meast/iraq-crisis/index.html?hpt=hp_t2 Kinua 19-08-14\n↑ http://news.bbc.co.uk/2/hi/middle_east/3199561.stm Kinua 19-08-14\n↑ http://edition.cnn.com/2014/08/15/world/meast/iraq-haider-al-abadi/ Kinua 19-08-14\n↑ http://www.iraqnews.net/index.php/sid/224755653 Kinua 19-08-14\n↑ http://www.informationclearinghouse.info/article6930.htm Kinua 19-08-14\nPinaghugot gikan sa "https://bcl.wikipedia.org/w/index.php?title=Haider_Al-Abadi&oldid=166523"\nMga pulitikong Shia'ng Muslim sa Irak\nHuring pigliwat an pahinang ini kan 26 Desyembre 2017, alas 18:39.


HELAMAN TSAPTER 10\nAn Kagurangnan itinao ki Nephi an kapangyarihan nin pagseselyo--- Siya may kapangyarihan na magbugkos asin magbuhi sa ibabaw nin kinaban asin sa langit--- Siya nagsugo sa mga katawohan na magsorolsol o mapapara--- An Espiritu iyo an nagdadara sa saiya gikan sa sarong kongregasyon sagkod sa sarong kongregasyon.\nAsin ini nangyaring naglipas na nagkaigwa nin pagkakabaranga sa mga katawohan, na tanganing sinda nagkabaranga digde asin duman asin naglakaw sa sadire nindang mga dalan, na binayaan si Nephi na nagsosolo-solo, habang siya nakatindog sa tahaw ninda.\n2 Asin ini nangyaring naglipas na si Nephi naglakaw sa saiyang dalan pasiring sa saiyang sadireng harong, nag-iisip sa mga bagay na an Kagurangnan iyo an nagpahiling sa saiya.\n3 Asin ini nangyaring naglipas habang siya baya nag-iisip--- bilang grabeng gayo an kamondoan nin huli kan karigsokan nin mga katawohan na mga Nephita, kan saindaang mga sikretong gibo nin kadikloman, asin kan saindang mga panggagadan, asin kan saindang mga pananalakat, asin kan gabos na manera nin kadaendatahan--- asin ini nangyaring naglipas na habang siya nag-iisip sa saiyang puso, hilnga, sarong tingog an nag-abot saiya na nagsasabi:\n4 Paladan ka, Nephi, nin huli kaidtong mga bagay na saimong naginibohan; nin huli ta sakong nahiling kun paano ka dae napagal sa pagdedeklara sa tataramon, na sakong itinao sa saindo, para sa mga katawohang ini. Asin dae mo tinakot sinda, asin dae nagmawot kan saimong buhay, pero nagmawot sa sakuyang kagustuhan, asin ta magsusunod sa sakong mga kasugoan.\n5 Asin ngonian, nin huli ta saimong ginibo ini na daeng kapagalan, hilnga, ako magbebendisyon saimo sagkod pa man; asin ako an maghihimo saimo na makusog sa tataramon asin sa gibo, sa pagtubod asin sa mga trabaho; iyo, magin ta an gabos na mga bagay gigibohon sa saimo na uyon sa saimong tataramon, nin huli ta ika naghahagad kaidtong mga bagay na kontraryo sa sakong kagustuhan.\n6 Hilnga, ika si Nephi, asin ako an Diyos. Hilnga, ako madeklara kaini sa saimo sa presensiya kan sakong mga anghel, na ika magkakaigwa nin kapangyarihan sa mga katawohang ini, asin maghahampak sa kinaban nin taggutom, asin mga peste, asin kapahamakan, uyon sa karigsokan kaining mga katawohan.\n7 Hilnga, ako nagtatao sa saimo nin kapangyarihan, na an anuman na saimong seselyuhan sa kinaban seselyuhan sa kalangitan; asin an anuman na saimong huhubadan sa kinaban huhubadan sa kalangitan; asin kaya ika magkakaigwa nin kapangyarihan sa pag-iriba kaining mga katawohan.\n8 Asin kaya, kun saimong sasabihon sa templong ini na ini mababanga sa duwa, ini mangyayari.\n9 Asin kun ika magsasabi sa bukid na ini, magin ika magaba asin magin patag, ini mangyayari.\n10 Asin hilnga, kun ika magsasabi na an Dios iyo an maghahampak kaining mga katawohan, ini mangyayaring malipas.\n11 Asin ngonian hilnga, ako nagsusugo saimo, na ika maglakaw asin ideklara sa mga katawohang ini, na kaya nagsabi an Kagurangnang Diyos, na siya iyo an makapangyarihan: Laen lang kun kamo magsosolsol kamo hahampakon, magin sagkod sa kapahamakan.\n12 Asin hilnga, ngonian ini nangyaring naglipas na kan an Kagurangnan nakapagtaram na kan mga tataramong ini ki Nephi, siya nag-untok asin dae nagduman sa sadire niyang harong, kundi nagbalik duman sa kadaklan na nagkakaralat sa palibot kan lalawgon kaining kadagaan, asin nagpoon sa pagdeklara sa sainda sa tataramon nin Kagurangnan na ipinagsabi sa saiya, mapanungod sa saindang kapahamakan kun sinda dae magsosolsol.\n13 Ngonian hilnga, maski na ngani kaining dakulang milagro na ginibo ni Nephi sa pagsasabi sainda mapanungod sa kagadanan nin pinakapamayong huwes, saindang pinatagas an saindang mga puso asin dae nagdangog sa mga tataramon nin Kagurangnan.\n14 Kun kaya si Nephi nagdeklara sa sainda kan tataramon nin Kagurangnan, na nagsasabi: Laen lang na kamo magsosolsol, kaya sinabi nin Kagurangnan, kamo hahampakon magin sagkod sa kapahamakan.\n15 Asin ini nangyaring naglipas na kan si Nephi nagdeklara sa sainda kan tataramon, hilnga, saindaang pinatagas giraray an saindang mga puso asin habong magdadangog sa saiyang mga tataramon; kun kaya sinda nagka-aranggot laban saiya, asin nagmawot na dut-an kan saindang mga kamot siya na tanganing maikunkon siya sa laog kan prisohan.\n16 Pero hilnga, an kapangyarihan nin Diyos yaon saiya, asin sinda dae kayang madakop siya tanganing ipagkunkon sa laog nin prisohan, nin huli ta siya pinagkua nin Espiritu asin pinagdara paharayo paluwas sa katahawan ninda.\n17 Asin ini nangyaring naglipas na kaya siya nagpadagos sa paglakaw kaiba an Espiritu, gikan sa kadaklan sagkod sa iba pang kadaklan, nagdedeklara kan tataramon nin Diyos, magin sagkod na saiyang maideklara ini sa sainda gabos, o ipadara ining padagos sa pag-iriba kan gabos na mga katawohan.\n18 Asin ini nangyaring naglipas na sinda habong magdadangog kan saiyang mga tataramon; asin duman nagpoon an mga pag-iiriwal-iwal, na tangani bayang sinda nagkabaranga kontra sa saindang mga sadire asin nagpoon na maggaradanan sa lambang saro sa paagi kan espada.\n19 Asin kaya natapos an ika-sitenta asin enot na taon kan pagpapamahala kan mga huwes sa mga katawohan ni Nephi.\n# posted by Unknown @ 4/15/2006 09:21:00 AM


ALMA TSAPTER 26\nSi Ammon nagpamuraway sa Kagurangnan --- An mga pano nin pagtubod pinakusog nin Kagurangnan asin pinagtawanan nin pagkaaram --- Sa paagi nin pagtubod an mga tawo makakapagdara nin rinibong mga kalag pasiring sa pagsosolsol --- An Diyos igwa nin bilog na kapangyarihan asin nakakasabot sa gabos na mga bagay.\nAsin ngonian, iyo ini an mga tataramon ni Ammon para sa saiyang mga katugangan, na iyo ini an sinasabi: Sa mga tugang kong mga lalake asin sa sakuyang mga katugangan, hilnga ako nagsasabi sa saindo, gurano daw kadakula an dahilan na igwa kita para mag-ogma; nin huli ta satuya daw kayang paghuna-hunaon na kan kita nagpoon gikan sa kadagaan nin Zarahemla na an Diyos iyo an naggawad sa satuya kaining dakulaon na gayong mga biyaya?\n2 Asin ngonian, ako mahapot, ano kadakula an mga biyaya na saiyang ipinagbariwas sa satuya? Makakasabi daw kamo?\n3 Hilnga, ako an masimbag para saindo; para sa satuyang mga katugangan, an mga Lamanita, na yaraon kaidto sa kadikloman, iyo, magin yaon sa pinaka-irarom nin karurukan nin pagkadiklom, pero hilnga, gurano kadakul sainda an nagkadarara na tanganing makahiling sa mapangyayaring liwanag nin Diyos! Asin iyo ini an biyaya na kaidto pa ipinagtao sa satuya, na kita hinimong magin mga instrumento kan mga kamot nin Diyos na tanganing magdara manungod kaining mabanalong gibo.\n4 Hilnga, rinibo-ribo sainda an nagka-orogma, asin ipinagdarara pasiring sa pangangataman nin Diyos.\n5 Hilnga, an omahan hinog na, asin paladan kamo, nin huli ta kamo naggapas nin pangapos, asin nag-ani sa bilog mong kusog, iyo, sa bilog na aldaw kamo nagtrabaho; asin hilnga an numero kan saimong mga tambak! Asin an mga ini pagtitiriponon pasiring sa mga kamalig, na tanganing sinda dae magkakasarayang.\n6 Iyo, sinda dae paghahampakon sa paagi nin bagyo sa huring aldaw; iyo, ni sinda pagbibiritbiton paitaas kan mga ipo-ipo; pero sa panahon na mag-abot an bagyo sinda pagtitiriponon na magkasararo sa saindang lugar, na tanganing an bagyo dae makakalaog pasiring sainda; iyo, ni sinda papadpadon nin makusugon na paros maski saen na an kaiwal naglista sa pagdara sainda.\n7 Alagad hilnga, sinda yaraon sa mga kamot nin Kagurangnan nin pag-ani, asin sinda saiya; asin saiya sindang pabubuhaton sa huring aldaw.\n8 Bendisyunan lugod an pangaran nin satuyang Diyos; magkaranta kita para sa saiyang kaomawan, iyo, magtao kita nin mga pasasalamat sa saiyang banal na pangaran, nin huli ta siya naggigibo nin pagkamatanos, sagkod pa man.\n9 Nin huli ta kun kita dae nagharale paluwas sa kadagaan nin Zarahemla, an mga ini na satuyang mga mahalon na namumutan na mga katugangan, na iyo man na mahalon na nagmumuot satuya, na maski kuta na nagkukuno na may kaanggutan laban satuya, iyo, asin sinda kuta na mga estranghero man sa Diyos.\n10 Asin ini nangyaring naglipas na kan si Ammon nakapagtaram na kaining mga tataramon, an saiyang tugang na si Aaron nagsagwi saiya, na nagsasabi: Ammon, ako natatakot na sa saimong kaogmahan iyo an magdadara saimo pasiring sa kahambugan.\n11 Pero si Ammon nagsabi sa saiya: Ako dae makapaghahambog sa sadire kong kusong, ni sa sakuyang sadireng kadunungan; alagad hilnga, an sakuyang kaogmahan pano, iyo, an sakuyang puso nasasagkodan nin may kaogmahan, asin ako mag-oogma sa sakuyang Diyos.\n12 Iyo, ako nakakaaram na ako mayong-mayo; susog sa sakuyang kusog ako maluya; kun kaya ako dae makapaghambog sa sakuyang sadire, pero ako maghahambog para sa sakuyang Diyos, nin huli ta sa saiyang kusog ako makakagibo nin gabos na mga bagay; iyo, hilnga, kadakul na darakulang mga milagro na satuyang nakaginibohan sa kadagaang ini, nin huli kaini kita mag-oomaw sa saiyang pangaran sagkod pa man.\n13 Hilnga, gurano kadakul na rinibo-ribo sa satuyang mga katugangan na saiyang pinagbuhian gikan sa mga kakulugan nin impiyerno; asin sinda pinagdara na magkaranta nin pantubos na pagkamuot, asin ini nin huli kan kapangyarihan nin saiyang tataramon na yaon satuya, kun kaya bako daw na igwa kita nin dakulang dahilan na mag-oogma?\n14 Iyo, kita igwa nin dahilan tanganing mag-omaw saiya sagkod pa man, nin huli ta siya iyo an Mas Halangkaw na Diyos, asin iyo an nagbuhi sa satuyang mga katugangan gikan sa mga kadena nin impiyerno.\n15 Iyo, sinda kaidto napapalibutan nin daeng kasagkoran na kadikloman asin kapahamakan; pero hilnga, saiya sindang dinarara pasiring sa saiyang daeng kasagkoran na liwanag, iyo, pasiring sa daeng kasagkoran na kaligtasan; asin sinda napalibutan nin may daeng katampad na kasaganaan kan saiyang pagkamoot; iyo, asin kita an nagin mga instrumento kan saiyang mga kamot nin paggigibo kaining dakulaon asin makahangaon na gibo.\n16 Kun kaya, magmamuraway kita, iyo, kita magpamuraway sa Kagurangnan; iyo, kita mag-orogma, nin huli ta an satuyang pagka-ogma pano; iyo, kita mag-oomaw sa satuyang Diyos sagkod pa man. Hilnga, siisay baya an makapagpamuraway nin sobra para sa Kagurangnan? Iyo, siisay baya an makakapagsabi nin sobra kan saiyang dakulang kapangyarihan, asin kan saiyang pagkaherak, asin kan saiyang halawig-na-pagtitios para sa kaarakian nin mga tawo? Hilnga, ako nagsasabi sa saindo, ako dae makakapagsabi kan pinakasadit na parte na sakong namamatean.\n17 Siisay baya nakakapaghuna na an satuyang Diyos nagin grabeng gayo an pagkaherak na iyo an nakapag-agaw satuya gikan sa satuyang makangorongirhat, pano nin kasalanan, asin maating kamugtakana?\n18 Hilnga, kita nagpaduman magin sa kaanggutan, na may dakulang pagkatakot na destrosohon an saiyang simbahan.\n19 Oh kaya man, tadaw ta dae niya kita ipinagbulid pasiring sa sarong makangorongirhat na kapahamakan, iyo, tadaw dae niya pinagtugutan an espada kan saiyang hustisya na bumagsak satuya, asin ipaubaya kita pasiring sa daeng kasagkoran na pagkamundo?\n20 Oh, sakuyang kalag, haros pareho man kaidto, na nagdudulag sa mga paghuhuna. Hilnga, siya dae makapag-ehersisyo kan saiyang hustisya sa satuya, pero sa saiyang dakulang pagkaherak na nagdara satuya sa ibabaw kaining daeng kasagkoran na gulpo nin kagadanan asin pagkamundo, magin hanggan sa kaligtasan nin satuyang mga kalag.\n21 Asin ngonian hilnga, sakuyang mga katugangan, ano baya an natural na tawo na igwa nin kaaraman kaining mga bagay? Ako nagsasabi sa saindo, mayo sa nakakaaram kaining mga bagay, laen lang kun ini nagpenitensiya.\n22 Iyo, siya na nagsosolsol asin nag-ehersisyo nin pagtubod, asin nagdara nin marahay na mga gibo, asin nagpapangadye nin padagos na daeng pag-untok--- sa mga arog kaini ipinagtao na tanganing maaraman an mga misteryo nin Diyos; iyo, sa arog kaini ini ipinagtatao na tanganing maipahayag an mga bagay na dae pa kaidto naipahayag; iyo, asin ini ipinagtatao sa arog kaini na tanganing darahon an mga rinibo-ribong mga kalag pasiring sa pagsosolsol, magin arog kaidtong ipinagtao sa satuya na tanganing darahon ining satuyang mga katugangan pasiring sa pagsosolsol.\n23 Ngonian saindo dae magiromdoman, sakuyang mga katugangan, na satuyang sinabi sa satuyang mga katugangan sa kadagaan nin Zarahemla, kita nagpaduman sa kadagaan nin Nephi, na tanganing magbalangibog sa satuyang mga katugangan, an mga Lamanita, asin sinda nagngirit satuya sa pangungutya?\n24 Nin huli ta sinda nagsasabi satuya: Kamo daw naghuhuna na saindong madadara an mga Lamanita pasiring sa kaaraman nin katotohanan? Kamo daw naghuhuna n saindong makukumbinse an mga Lamanita kan bakong matanos na mga tradisyon kan saindang mga ama, bilang tiso an liog na mga katawohan na arog saind; na an mga puso naoogma sa pagpapabulos nin dugo; na an mga aldaw ipinaggastos sa pinakagrabeng kadaendatahan; na an mga dalan iyo an mga dalan nin sarong paralapas gikan pa sa kapinunan? Ngonian sakuyang mga katugangan, kamo nakakagiromdom na iyo ini an dati nindong lengguwahe.\n25 Asin sa kadagdagan sinda nagsasabi: Bitbiton ta an satuyang mga armas laban sainda, na tanganing satuyang destrosohon sinda asin an saindang kadaendatahan paluwas nin kadagaan, baka sainda kitang pagdaogon asin saindang destrosohon.\n26 Pero hilnga, sakuyang namumutan na mga katugangan, kita nagpadigde sa kaparangan bako na may intensiyon kitang destrosohon an satuyang mga katugangan, pero may katuyuhan na baka laman satuyang mailigtas an kadikit na saindang mga kalag.\n27 Ngonian kan an satuyang mga puso nagmundo, asin kita mabaralik na kuta na, hilnga, an Kagurangnan iyo an naglinga satuya, asin nagsabi: Lakaw sa mga kairibahan nin saindong mga katugangan, an mga Lamanita, asin darahon na may pasensiya an saindong mga kasakitan, asin ako an magtatao saindo nin trayumpo.\n28 Asin ngonian hilnga, kita nakapagduman, asin naka-ibahan ninda; asin kita nagin mapagpasensiya sa satuyang mga kasakitan, asin kita nagsapo nin lambang pan-aabuso; iyo, kita nakapaglibot gikan sa sarong harong hanggan sa sarong harong, nagtitiwala sa mga pagkaherak nin mundo--- bako sanang sa mga pagkaherak nin mundo kundi sa mga pagkaherak nin Diyos.\n29 Asin kita nakaralaog sa saindang mga harong asin nagtukdo sainda, asin kita nakapagtukdo sainda sa saindang mga katinampuhan; iyo, asin kita nakapagtukdo sainda sa saindang mga kabukid-bukidan; asin kita man nakapaglaog sa saindang mga templo asin sa saindang mga sinagoga asin nagtukdo sainda; asin kita pinagparalayas paluwas, asin pinagtuya-tuya, asin pinagrulutaban, asin pinagsampaling sa satuyang mga pisngi; asin kita pinaggarapo, asin dinarakop asin pinaggapos nin makusugon na mga lubid, asin pinagkunkon sa prisohan; asin sa paagi nin kapangyarihan asin kadunungan nin Diyos kita nagkariligtas giraray.\n30 Asin kita nagsapo nin gabos na manera nin mga kasakitan, asin an gabos na ini, na baka laman kita an magigin mga dahilan sa pagliligtas nin nagkapirang kalag; asin kita naghuhuna na an satuyang kaogmahan magigin pano kun baga kita an magigin mga dahilan kan pagliligtas nin nagkapira sana.\n31 Ngonian hilnga, kita makakapaghiling pabalik asin hilingon an mga prutas kan satuyang mga kapagalan; asin bako da na kadikit sana? Ako nagsasabi sa saindo, Dae, sinda kadakulon; iyo, asin kita an makakapagtestigo kan saindang sinseridad, nin huli kan saindang pagkamoot sa saindang mga katugangan asin man sa satuya.\n32 Nin huli ta hilnga, saindang ipinagsakripisyo an saindang mga buhay kesa pagkuahon an buhan kan saindang kalaban; asin saindang pinaglubong an saindang mga armas panggiyera sa irarom nin daga, nin huli sa saindang pagkamoot sa saindang mga katugangan.\n33 Asin ngonian hilnga ako nagsasabi sa saindo, nagkaigwa na daw nin grabe kadakulang pagkamoot sa bilog na daga? Hilnga, ako nagsasabi sa saindo, Dae pa, dae nanggad nagkaigwa, magin sa pag-iriba kan mga Nephita.\n34 Nin huli ta hilnga, sinda minakurua nin mga armas sa pakipaglaban sa saindang mga katugangan; sinda dae nanggad minatugot na magsapo kan saindang mga sadire na paggagaradanon. Pero hilnga gurano daw kadakul sa mga ini an nagmakimangadan kan saindang mga buhay; asin kita nakakaaram na sinda minadulok sa saindang Diyos, nin huli sa saindang pagkamoot asin kan saindang kaanggutan sa kasalanan.\n35 Ngonian dae daw kita magkaigwa nin rason para mag-orogma? Iyo, ako nagsasabi sa saindo, dae nagkaigwa nin mga tawo na may kadakulaon na rason para mag-ogma na arog ta, poon pa sa kapinunan nin mundo; iyo, asin an sakuyang pagkaogma nadara paharayo, magin hanggan sa paghahambog para sa sakuyang Diyos; nin huli ta siya an may bilog na kapangyarihan, bilog na kadunungan, asin bilog na pagkakasabot; siya nakakasabot sa gabos na mga bagay, asin siya sarong maherakon na Nilalang, magin hanggan sa kaligtasan, para sa sainda na nagsosolsol asin naniniwala sa saiyang pangaran.\n36 Ngonian kun ini panhahambog, maski kaini ako mahambog; nin huli ta iyo ini an sakuyang buhay asin an sakuyang liwanag, an sakuyang kaogmahan asin an sakuyang kaligtasan, asin an sakuyang katubusan gikan sa daeng kasagkoran na kapighatian. Iyo, bendisyunan lugod an pangaran nin sakuyang Diyos, na mapagmato kaining mga katawohan, na iyo an sarong sanga kan kahoy nin Israel, asin nagkawarara gikan kaining kahawakan nin sarong estrangherong kadagaan; iyo, ako masabi, bendisyunan lugad an pangaran kan sakuyang Diyos, na iyo an nagmato satuya, mga lagalag sa sarong estrangherong kadagaan.\n37 Ngonian sakuyang mga katugangan, satuyang napagmasdan na an Diyos pano nin pagmamato sa lambang mga katawohan, maski sa arin man na kadagaan na sinda nag-eerok; iyo, saiyang pinagbibilang an saiyang mga katawohan, asin an saiyang mga kaaganan nin pagkaherak yaon sa bilog na kinaban. Ngonian iyo ini an sakuyang kaogmahan, asin an sakuyang dakulang pasasalamat; iyo, asin ako magtatao nin pasasalamat sa sakuyang Diyos sagkod pa man. Amen.\n# posted by Unknown @ 12/21/2005 09:30:00 AM


(Pinagbalikwat gikan sa Camalig, Albay)\nKinamumugtakan kan Camalig\nTagboan: 13°7′48″N 123°40′12″E Tagboan: 13°7′48″N 123°40′12″E\n42,596 votantes (9 Mayo 2019)\nAn Camalig saróng ikatolóng klaseng banwaan sa provincia kan Albay, Filipinas. An designadong zip code kaini iyo 4502.\nSusog sa sensus kan 1 Mayo 2020, igwa ining 72,042 katawong nag-eerok digdi sa 14,763 kaharongan. Igwa ining sukol na 130.90 kilometro kwadrado.\n4 Ekonomiya asin Turismo\n5 Mga bantogan na personalidad kan banwaan\n7 Kataytayan nin ladawan\nNababangâ an Camalig sa 50 barangay:\nSa pag-ultán kan 200 B.K. (Bago ki Kristo) asín 900 A.D., na iyó an periodong amay kan Iron Age, sinasabi na igwá nang mga nag-eerok sa Camalig. Nag-abót an mga Kastila kan taón 1569 sa paghanap nin masasaray na mga suplay nin kakanon. An namayó kan grupong Kastila iyó si Kap. Luis Enriquez de Guzman alagad daí man sindá naghalóy digdí, asín nagbalík tulós sa Panay.\nNareparo kan mga Kastila na dakól dumán nin mga payag-payag na mayong mga lanób asín an mga atóp tiklád na nipâ na ginagamit kan mga tinubò komo sarayán nin pananóm arog kan paroy. Mga "kamalig" an apód kan mga taga-dumán kainí, kayâ iyó na iní an duminukót na pangaran kan nasabing lugar.\nAn inot na naglaóg na kapadian digdí iyó an mga Augustino na sinundán nin mga Franciscano kan taón 1578. Natugdás an Camalig kan taon 1579 kan mga Franciscanong padì na sindá Fray Pablo dJesus asin Fray Bartolome Ruiz.\nNamumugták iní sa pamitisán kan Bulkan Mayon sa gampíng sur-sulnopan asín sakop kan segundo distrito. Napapalibotan an banwaan kan Guinobatan sa norte hanggán sa sulnopan, Daraga sa subangán asín Jovellar sa sur. Kaglimáng (15) kilometro an rayô kainí sa syudad kan Legazpi, asín 516 kilometro sa Metro Manila.\nSa hiwas na 13,088 ektarya, an 73.46% porsyento kainí gamit sa produksyon nin mga pananóm. An 751.26 na ektarya tanoman nin niyog, an 8,472.92 tanoman nin paroy asín an 390.32 ektarya tanoman kan mangibaiba pang pananóm arog kan duma, mais, abaka asin mga bungang kahoy. An natatadâ na lugar may sobrang 50% na pagkabulasok o labíng 1,000 metrong taás sa lebel kan dagat.\nEkonomiya asin Turismo[liwaton | liwaton an gikanan]\nAn mga industriya sa banwáng iní iyó an sa agrikultura sa pagtanóm, paggibo nin mga handicrafts, mga gubing o garments, paggibo nin mga gamit halì sa bunot-niyog, paggibo nin semento, asín mga kakanon na pigproseso. Bantóg an Camalig sa maharang niyang pinangat asín digdí pinasikad an nag-aasong kapiyestahan na inapód nindáng Pinangat Festival, na inirinorokyáw poón Hunyo 10 sagkód Hunyo 20.\nMga bantogan na personalidad kan banwaan[liwaton | liwaton an gikanan]\nSi Gary Valenciano sinususog niya an saiyang ginikanan sa Camalig asín siring man si Ms. Boots Anson-Roa. An pinakaenot na Kongresista kan segundo distrito kan Albay na si Justino Nuyda propiong taga-Camalig.\nAn naghugpâ sa pahina kan Guinness Book of World Records bilang The First Sili King of the World kan taón 1999 iyó an Camalignon na si Eriberto "Bert" Gonzales, Jr. saróng visual artist asín paraboksing asín art designer sa mga jeepney sagkód comic illustrator.\nMunisipyo kan Camalig\nAn Bulkan Mayon na nahihiling sa gampi kan Camalig\nDanaw nin Sumlang\nSarong kakaibang halatan na kurting sili\nSaro sa mga lumang harong sa banwaan\n↑ Albay launches 3 festivals in June to boost tourism Manila Standard Today (pighugot 2012-06-25)\nWebsite of Camalig\nPinaghugot gikan sa "https://bcl.wikipedia.org/w/index.php?title=Camalig&oldid=211766"\nHuring pigliwat an pahinang ini kan 18 Agosto 2021, alas 05:11.


Ano an Papel nin mga Babayi sa Katuyuhan ni Jehova? | Pag-aadalan\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik Español Estonian Ewe Fijian Finnish Ga Georgian Greenlandic Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Koreano Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexican Sign Language Moore Ndebele Ndonga Nepali Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“An mga babaying nagbabalangibog kan maugmang bareta sarong dakulang hukbo.”—SAL. 68:11, NW.\nAno an nagin resulta sa mga lalaki asin babayi kan pagrebelde sa Eden?\nPaano naglingkod ki Jehova an mga babayi kan suanoy na panahon?\nAno an papel kan mga babayi ngunyan sa paghuhulit kan maugmang bareta?\n1, 2. (a) Anong mga regalo an itinao nin Diyos ki Adan? (b) Taano ta tinawan nin Diyos si Adan nin agom? (Hilingon an ritrato sa itaas.)\nLINALANG ni Jehova an daga na may katuyuhan. ‘Linalang niya iyan tanganing pag-untukan.’ (Isa. 45:18) Perpekto an inot na tawong linalang nin Diyos, si Adan, asin tinawan Niya ini nin magayunon na istaran—an hardin nin Eden. Ikinaugma nanggad ni Adan an haralangkaw asin magagayon na kahoy, an nagdadalihig na mga sapa, asin an nagkakarawat na hayop! Pero may kulang sa saiya na importanteng marhay. Ihinayag ni Jehova kun ano iyan kan sabihon niya: ‘Bakong marhay na an lalaki magsolo-solo. Igigibo ko siya nin katabang na magkakanigo saiya.’ Dangan nanok na pinaturog nin Diyos si Adan, kinua an saro sa mga gusok kaini, asin ‘sa gusok guminibo siya nin sarong babayi.’ Kan magmata si Adan, ugmahon siyang marhay! ‘Ini ngunyan tulang nin sakuyang mga tulang asin laman nin sakong laman,’ an sabi ni Adan. ‘Ini ngangaranan na Babayi, huli ta sa lalaki siya kinua.’—Gen. 2:18-23.\n2 Daing kaagid na regalo hali sa Diyos an babayi huling siya an magigin perpektong katuwang nin lalaki. Magkakaigwa man siya nin espesyal na pribilehiyong mangaki. Sa katunayan, ‘inapod ni Adan an pangaran kan saiyang agom, Eva; huli ta siya iyo an ina kan gabos na nabubuhay.’ (Gen. 3:20) Makangangalas nanggad na regalo an itinao nin Diyos sa inot na mag-agom! May kakayahan sindang magkaaki nin iba pang perpektong mga tawo. Sa paaging ini, an daga magigin paraiso na iniistaran nin perpektong mga tawo na sinasakop an iba pang nabubuhay na mga linalang.—Gen. 1:27, 28.\n3. (a) Ano an kaipuhan na gibuhon ni Adan asin Eva tanganing maako an bendisyon nin Diyos, pero ano an nangyari? (b) Anong mga hapot an pag-uulayan ta?\n3 Tanganing maako ni Adan asin Eva an mga bendisyon na ini, kaipuhan nindang sunudon si Jehova asin midbidon an pamamahala niya. (Gen. 2:15-17) Sa paaging iyan sana ninda mauutob an katuyuhan nin Diyos para sa sainda. Pero, makamumundo, naimpluwensiyahan sinda kan orihinal na “halas,” si Satanas, asin nagkasala sinda sa Diyos. (Kap. 12:9; Gen. 3:1-6) Ano an nagin epekto sa mga babayi kan pagrebeldeng ini? Ano an marahay na nagibo kan nagkapirang diyosnon na babayi kan suanoy na panahon? Taano ta puwedeng apudon na “sarong dakulang hukbo” an Kristiyanong mga babayi sa presenteng panahon?—Sal. 68:11, NW.\nAN RESULTA KAN PAGREBELDE\n4. Siisay an pinapanimbag sa kasalan kan inot na tawong mag-agom?\n4 Kan kaulayon si Adan manungod sa pagrebelde niya, hababaw siyang nagdahilan: ‘An babayi na itinao mo sa sako na kaibanan iyo an tuminao sa sako kan bunga nin kahoy asin kuminakan ako.’ (Gen. 3:12) Imbes na akuon ni Adan an paninimbagan sa nagibo niyang kasalan, pinurbaran pa niyang ibasol iyan sa babaying itinao sa saiya nin Diyos—asin sa mismong mamumuton na Paratao! Parehong nagkasala si Adan asin Eva, pero si Adan an pinapanimbag sa pagkakasala ninda. Huli kaini, si apostol Pablo nagsurat na ‘huli sa sarong tawo [si Adan] an kasalan luminaog sa kinaban asin an kagadanan huli sa kasalan.’—Roma 5:12.\n5. Ano an napatunayan kan tugutan nin Diyos na magpadagos sa halipot na panahon an pamamahala na suway sa saiya?\n5 Napaniwala an inot na mag-agom na dai ninda kaipuhan si Jehova bilang Tagapamahala ninda. Ibinangon kaiyan an mahalagang marhay na hapot na ini dapit sa soberaniya: Siisay an may deretsong mamahala? Tanganing lubos na masimbag an hapot na iyan, tinugutan nin Diyos na magpadagos sa halipot na panahon an pamamahala na suway sa saiya. Aram niyang an kaaabtan kaiyan an mapatunay na dai magigin mapanggana an siring na pamamahala. Sa laog nin dakul na siglo, sunod-sunod na trahedya an dinara kan pamamahalang iyan sa sosyedad nin tawo. Kan nakaaging siglo pa sana, mga 100,000,000 katawo an nagadan sa mga giyera—asin kaiba diyan an minilyon na inosenteng lalaki, babayi, saka mga aki. Kaya dakul na an ebidensiya na ‘bakong sadiri kan tawong naglalakaw’ dawa an paggiya o ‘an pagsusog kan saiyang mga lakad.’ (Jer. 10:23) Huling aram ta an katotoohan na iyan, minimidbid ta si Jehova bilang an satong Tagapamahala.—Basahon an Talinhaga 3:5, 6.\n6. Paano tinatratar an mga babayi sa dakul na nasyon?\n6 An mga lalaki asin babayi parehong nagtitios nin pagmaltrato sa kinaban na ini na nasa kapangyarihan ni Satanas. (Par. 8:9; 1 Juan 5:19) Kabilang sa pinakagrabeng mga karatan an pag-abuso sa mga babayi. Sa bilog na kinaban, mga 30 porsiyento kan mga babayi an nagsumbong na kinukulgan o inaabuso sinda kan agom o kan kasaruan ninda. Sa ibang kultura, mas pinapaburan an mga lalaki ta an mga ini daa an madara kan pangaran kan pamilya asin maataman sa naggugurang nindang mga magurang asin lolo saka lola. Sa nagkapirang nasyon, habo ninda nin mga aking babayi, asin mas dakul na umboy na babayi an ipinapalaglag kisa sa umboy na lalaki.\n7. Anong klaseng kapinunan an parehong itinao nin Diyos sa mga lalaki asin babayi?\n7 Siguradong dai ikinakaugma nin Diyos an pagmaltrato sa mga babayi. May paggalang asin makatanusan si Jehova sa pagtratar sa sainda. Mahihiling an pagpapahalaga ni Jehova sa mga babayi kan lalangon niya si Eva na perpekto asin may mga karakteristiko na magin marahayon na kakomplemento, bakong uripon, ni Adan. Iyan an dahilan kun taano ta, sa katapusan kan ikaanom na aldaw nin paglalang, ‘nahiling nin Diyos an gibo niya gabos, asin uya! labi-labi karahay.’ (Gen. 1:31) Iyo, an “gabos” na linalang ni Jehova ‘labi-labi karahay.’ An mga lalaki asin babayi pareho niyang tinawan nin marahayon na kapinunan!\nMGA BABAYING MAY PAG-UYON NI JEHOVA\n8. (a) Iladawan an paggawi nin mga tawo sa pangkagabsan. (b) Sa bilog na kasaysayan, siisay an mga inuyunan nin Diyos?\n8 Sa pangkagabsan, mas nagraot an paggawi nin mga lalaki asin babayi pagkatapos kan pagrebelde sa Eden, asin sa nakaaging siglo, iyan gruminabe pa kisa kasuarin man. Ihinula kan Bibliya na mangingibabaw an maraot na paggawi ‘sa huring mga aldaw.’ Lakop nang marhay an maraot na gibo nin tawo kaya talagang ini na an ‘mga panahon na makahahandal.’ (2 Tim. 3:1-5) Pero, sa bilog na kasaysayan nin tawo, inuyunan kan “Kagurangnan na Jehova” an mga lalaki asin babayi na nagtiwala sa saiya, nagkuyog sa mga ley niya, asin nagpasakop sa saiya bilang saindang Tagapamahala.—Basahon an Salmo 71:5.\n9. Pirang tawo an nakaligtas sa Baha, asin taano?\n9 Kan puhuon nin Diyos paagi sa Baha an madahas na kinaban kan panahon ni Noe, dikiton na tawo an nakaligtas. Kun buhay pa kan panahon na idto an mga lalaki asin babaying tugang ni Noe, siyertong nagadan man sinda sa baha. (Gen. 5:30) Pareho an bilang kan mga babayi sa mga lalaking nakaligtas sa Delubyo. An mga nakaligtas iyo si Noe, an agom niya, an tulo niyang aking lalaki, asin an mga agom kaini. Nakaligtas sinda huling may takot sinda sa Diyos asin ginibo ninda an saiyang kabutan. An binilyon na tawo na nabubuhay ngunyan naggikan sa walong indibidwal na idto na may pag-uyon ni Jehova.—Gen. 7:7; 1 Ped. 3:20.\n10. Taano ta nag-ako kan pag-uyon ni Jehova an may takot sa Diyos na mga agom kan maimbod na mga patriyarka?\n10 Pakalihis nin pirang taon, nag-ako man kan pag-uyon ni Jehova an may takot sa Diyos na mga agom kan maimbod na mga patriyarka. Dai iyan mangyayari kun sinda nagin mareklamo sa kamugtakan ninda sa buhay. (Jud. 16) Dipisil imahinaron na nagrereklamo an magalang na agom ni Abraham na si Sara kan bayaan ninda an komportableng buhay sa Ur asin magin temporaryong mga residente na nag-iistar sa mga tolda sa ibang daga. Imbes, ‘nagkuyog si Sara ki Abraham, na inaapod siyang kagurangnan.’ (1 Ped. 3:6) Isipon man si Rebeca, na sarong bendisyon hali ki Jehova asin nagin marahayon na agom na babayi. Bakong makangangalas na an agom niyang si Isaac ‘namuot sa saiya, asin naranga pagkagadan kan saiyang ina.’ (Gen. 24:67) Asin nauugma nanggad kita na kaiba niyato ngunyan sa kongregasyon an diyosnon na mga babaying arog ni Sara asin Rebeca!\n11. Paano nagpahiling nin kusog nin buot an duwang Hebreong partira?\n11 Kan mga taon na uripon sa Ehipto an mga Israelita, nagdakul sindang marhay kaya ipinagbuot ni Faraon na gadanon an gabos na bagong mundag na Hebreong aking lalaki. Pero, isip-isipon an Hebreong mga partira na si Sifra asin Pua, na posibleng marhay na iyo an mga nanginot sa mga partira kaidto. Huli sa hararom na paggalang asin pagkatakot ninda ki Jehova, kusog-buot nindang sinayumahan an paggadan sa mga umboy. Kaya, tinawan niya sinda nin balos na iyo an pagkaigwa nin sadiri nindang mga pamilya.—Ex. 1:15-21.\n12. Ano an kahanga-hanga dapit ki Debora asin Jael?\n12 Kan mga panahon kan mga hukom sa Israel, an sarong babayi na may pag-uyon nin Diyos iyo an propetisang si Debora. Pinarigon niya an buot ni Hukom Barak asin nakatabang siya sa mga Israelita na makabutas sa pang-aapi, pero ihinula niya na bako si Barak an mapapamuraway sa kapangganahan laban sa mga Canaanita. Imbes, itatao nin Diyos ‘sa kamot nin babayi’ an hepe kan hukbo nin Canaan na si Sisera. Iyan an nangyari kan gadanon si Sisera kan bakong Israelitang babayi na si Jael.—Hok. 4:4-9, 17-22.\n13. Ano an sinasabi sa sato kan Bibliya manungod ki Abigail?\n13 Sarong kahanga-hangang babayi si Abigail na nabuhay kan ika-11 siglo B.C.E. Igwa siyang pakasabot, pero an agom niyang si Nabal, maringis, daing kamanungdanan, asin mangmang. (1 Sam. 25:2, 3, 25) Prinotektaran ni David asin kan mga tawuhan niya an mga pagsadiri ni Nabal, pero kan maghagad sinda nin kakanon asin inumon, ‘sinupog sinda’ ni Nabal asin mayo ining itinao sa sainda. Naanggot nanggad si David kaya nagplano siyang gadanon si Nabal asin an mga tawuhan kaini. Kan mabaretaan ini ni Abigail, nagdara siya nin kakanon asin inumon ki David asin sa mga tawuhan kaini, kaya nalikayan an pagpabulos nin dugo. (1 Sam. 25:8-18) Dangan, sinabi ni David sa saiya: ‘Pag-umawon lugod si Jehova na Diyos kan Israel, na suminubol saimo tanganing sabaton mo ako ngunyan!’ (1 Sam. 25:32) Kan magadan si Nabal, inagom ni David si Abigail.—1 Sam. 25:37-42.\n14. Nakikabtang sa anong gibuhon an mga aking babayi ni Salum, asin paano man iyan ginigibo kan Kristiyanong mga babayi ngunyan?\n14 Dakul na lalaki, babayi, asin mga aki an nagadan kan laglagon kan hukbo kan Babilonya an Jerusalem asin an templo kaini kan 607 B.C.E. Itinugdok liwat an mga lanob kan siyudad kan 455 B.C.E. sa panginginot ni Nehemias. Kabilang sa mga nagtabang sa paghirahay kan mga lanob iyo an mga aking babayi ni Salum, na prinsipe kan kabangang distrito kan Jerusalem. (Neh. 3:12) Gikan sa buot nindang ginibo an garo baga hababang klase nin trabaho na bakong angay para sa mga aki nin prinsipe. Pinapahalagahan nanggad niyato an Kristiyanong mga babayi na magaya-gayang sinusuportaran man ngunyan sa lain-lain na paagi an teokratikong mga proyekto nin pagtutugdok!\nDIYOSNON NA MGA BABAYI KAN INOT NA SIGLO\n15. Anong pribilehiyo an itinao nin Diyos sa sarong babayi na an pangaran Maria?\n15 Bago asin durante kan inot na siglo C.E., dakul na babayi an tinawan ni Jehova nin marahayon na mga pribilehiyo. Kabilang sa sainda an sarong daraga na an pangaran Maria. Bago sinda ikasal kan katrato niyang si Jose, milagroso siyang nangidam paagi kan banal na espiritu. Taano ta pinili siya nin Diyos na magin ina ni Jesus? Siguradong huli ta igwa siya nin espirituwal na mga kuwalidad na kaipuhan tanganing mapadakula nin tama an saiyang perpektong aki. Dakulaon nanggad na pribilehiyo na magin ina kan pinakadakulang tawo na nabuhay kasuarin man digdi sa daga!—Mat. 1:18-25.\n16. Magtao nin halimbawa kun paano trinatar ni Jesus an mga babayi.\n16 Mabuuton si Jesus sa mga babayi. Halimbawa, isipon an sarong babayi na 12 taon nang inaawasan nin dugo. Hali sa likod, nakisusuan siya sa mga tawo tanganing maranihan si Jesus asin madutan an gubing kaini. Imbes na anggutan, mabuot na sinabi ni Jesus sa babayi: ‘Aki, an saimong pagtubod iyo an nagpaumay saimo. Lakaw sa katuninungan, asin maumayan ka kan saimong hilang.’—Mar. 5:25-34.\n17. Ano an milagrosong nangyari kan Pentecostes 33 C.E.?\n17 An nagkapirang babaying disipulo ni Jesus naglingkod sa saiya asin sa mga apostol niya. (Luc. 8:1-3) Asin kan Pentecostes 33 C.E., mga 120 lalaki asin babayi an nag-ako kan espiritu nin Diyos sa espesyal na paagi. (Basahon an Guibo 2:1-4.) Ihinula an pagbubo kan banal na espiritu sa mga tataramon na ini: ‘Iwawarak ko [ni Jehova] an sakuyang espiritu sa gabos na laman, asin [maghuhurula] an saindong mga aking lalaki asin an saindong mga aking babayi. Asin sagkod man sa mga uripon na lalaki asin sa mga uripon na babayi iwawarak ko an sakuyang espiritu.’ (Joel 2:28, 29) Paagi sa milagrosong pangyayaring iyan kan aldaw nin Pentecostes, ipinahiling nin Diyos na hinali na niya an saiyang pag-uyon sa apostatang Israel asin itinao na iyan sa ‘Israel nin Diyos,’ na kompuwesto nin mga lalaki asin babayi. (Gal. 3:28; 6:15, 16) Kabilang sa Kristiyanong mga babayi na nakikabtang sa ministeryo kan inot na siglo an apat na aking babayi kan ebanghelisador na si Felipe.—Gui. 21:8, 9.\n“SARONG DAKULANG HUKBO” NIN MGA BABAYI\n18, 19. (a) Kun dapit sa tunay na pagsamba, anong pribilehiyo an parehong itinao nin Diyos sa mga lalaki asin babayi? (b) Paano inapod kan salmista an mga babaying naghuhulit kan maugmang bareta?\n18 Kan huring mga dekada kan ika-19 siglo, may pirang lalaki asin babayi na nagin interesadong marhay sa tunay na pagsamba. Sinda an nainot sa mga nakikikabtang ngunyan sa kautuban kan hula ni Jesus: ‘Ining ebanghelyo nin Kahadian ihuhulit sa bilog na kinaban sa pagpatotoo sa gabos na nasyon, asin dangan madatong an katapusan.’—Mat. 24:14.\n19 An sadit na grupo nin mga Estudyante sa Bibliya nagin nang mga 8,000,000 na Saksi ni Jehova ngunyan. Labing 11,000,000 na iba pang indibidwal an nagpahiling nin interes sa Bibliya asin sa satong gibuhon paagi sa pag-atender kan taunan na Memoryal kan kagadanan ni Jesus. Sa kadaklan na nasyon, mga babayi an mayoriya kan mga nag-atender. Mga babayi man an kadaklan sa labing 1,000,000 na bilog na panahon na parabalangibog kan Kahadian sa bilog na kinaban. Tunay nanggad na tinawan nin Diyos an maimbod na mga babayi nin pribilehiyong makikabtang sa kautuban kan mga tataramon kan salmista: “Si Jehova an nagtatao kan pagbuot; an mga babaying nagbabalangibog kan maugmang bareta sarong dakulang hukbo.”—Sal. 68:11, NW.\n“Sarong dakulang hukbo” nanggad an mga babaying nagpapahayag kan maugmang bareta (Hilingon an parapo 18, 19)\nDAKULANG BENDISYON AN NAGHAHALAT SA DIYOSNON NA MGA BABAYI\n20. Anong mga proyekto sa pag-adal an puwede tang konsideraron?\n20 Dai ta matutukar digdi an manungod sa dakul na maimbod na babayi na nakarekord sa Bibliya. Pero, mababasa ta gabos an mapadapit sa sainda sa Tataramon nin Diyos asin sa mga artikulo sa satong mga babasahon. Halimbawa, puwede tang hurop-hurupon an kaimbudan ni Rut. (Rut 1:16, 17) Mapapakusog man an satong pagtubod sa pagbasa kan libro sa Bibliya na ipinangaran ki Reyna Ester asin kan mga artikulo mapadapit sa saiya. Makikinabang kita sa arog kaining mga proyekto sa pag-adal na magagamit ta sa Pampamilyang Pagsamba. Kun solo kita, puwede tang konsideraron an siring na mga tema sa satong personal na pag-adal.\n21. Paano ipinahiling kan diyosnon na mga babayi an debosyon ninda ki Jehova sa masakit na mga panahon?\n21 Malinaw na binebendisyunan ni Jehova an paghuhulit kan Kristiyanong mga babayi asin sinusuportaran sinda sa mga panahon nin pagbalo. Halimbawa, sa tabang niya, napagdanay kan diyosnon na mga babayi an saindang integridad sa irarom kan pamamahala kan Nazi asin Komunista kan an dakul sa sainda nagsakit asin an iba nagadan pa ngani huli sa pagsunod ninda sa Diyos. (Gui. 5:29) Ngunyan, arog kan nakaagi, sinusuportaran kan satong mga sister asin kan gabos nindang kapwa parasamba an soberaniya nin Diyos. Arog kan suanoy na mga Israelita, garo man sana kinakaptan ni Jehova an saindang tuong kamot asin sinasabi: ‘Dai ka matakot. Susurugon taka.’—Isa. 41:10-13.\n22. Anong mga pribilehiyo an malalauman ta sa maabot na panahon?\n22 Dai na mahahaloy, an diyosnon na mga lalaki asin babayi makikikabtang sa paggibo kan daga na magin paraiso, asin tatabangan ninda an minilyon na binuhay liwat na maaraman an mga katuyuhan ni Jehova. Mantang hinahalat iyan, lalaki man kita o babayi, pahalagahan ta an satong pribilehiyong maglingkod sa saiya nin daramay.—Sof. 3:9.


Lucas 1 | Bibliya Online | New World Translation\nPersonal na mensahe para ki Teofilo (1-4)\nIhinula ni Gabriel an pagkamundag ni Juan Bautista (5-25)\nIhinula ni Gabriel an pagkamundag ni Jesus (26-38)\nDinalaw ni Maria si Elizabeth (39-45)\nPinamuraway ni Maria si Jehova (46-56)\nPagkamundag asin pagtao nin pangaran ki Juan (57-66)\nPropesiya ni Zacarias (67-80)\n1 Dakul an naghinguwang magtipon asin magsurat nin impormasyon manungod sa mga bagay na nangyari, na lubos na pinaniniwalaan* niyato. 2 Siring man, an iba, na puon sa kapinunan mga saksing nakahiling asin mga nagbabalangibog kan mensahe, nagsaysay kan mga bagay na iyan sa sato. 3 Kaya, huli sa pagsusog ko nin eksakto kan gabos na bagay puon sa kapinunan, nagdesisyon man ako na isurat iyan sa lohikal na pagkasunod-sunod para sa saimo, kagalang-galang na Teofilo, 4 tanganing lubos mong maaraman kun gurano kasiyerto kan mga bagay na itinukdo sa saimo. 5 Kan panahon ni Herodes,* na hadi nin Judea, may sarong saserdote na an pangaran Zacarias na kabilang sa grupo ni Abias. An saiyang agom gikan sa lahi ni Aaron, asin an pangaran kaini Elizabeth. 6 Pareho sindang matanos sa atubangan nin Diyos, na namumuhay* na daing katuyawan kauyon kan gabos na tugon asin pagbuot ni Jehova.* 7 Alagad dai sindang aki, huli ta baog si Elizabeth, asin pareho sindang may edad na. 8 Turno kaidto kan grupong kinabibilangan ni Zacarias asin naglilingkod siya bilang saserdote sa atubangan nin Diyos, 9 asin kauyon kan haloy nang kaugalian kan mga saserdote, siya na an nakatokang magdulot nin insenso* kaya naglaog siya sa santuwaryo ni Jehova.* 10 Kan oras na iyan kan pagdulot nin insenso, an kadakul na tawong nagkakatiripon gabos namimibi sa luwas. 11 An anghel ni Jehova* nagpahiling sa saiya, na nakatindog sa tuong parte kan altar nin insenso. 12 Pero dai mapamugtak si Zacarias sa nahihiling niya, asin pinangibabawan siya nin takot. 13 Alagad, sinabi sa saiya kan anghel: “Dai ka matakot, Zacarias, huli ta dinangog na may pag-uyon an saimong pagngayo-ngayo,* asin an saimong agom na si Elizabeth mangangaki nin sarong aking lalaki, asin papangaranan mo siyang Juan. 14 Magkakaigwa ka nin kagaya-gayahan saka dakulang kaugmahan, asin dakul an maggagaya-gaya sa pagkamundag niya, 15 huli ta siya magigin importanteng marhay na tawo sa paghiling ni Jehova.* Alagad dai nanggad siya dapat mag-inom nin arak o ano man na nakakaburat na inumon, asin mapapano siya nin banal na espiritu dawa dai pa siya namumundag,* 16 asin an dakul sa mga aki nin Israel papabalikon niya ki Jehova* na saindang Diyos. 17 Siring man, igwa kan espiritu asin kapangyarihan ni Elias, siya mainot sa Saiya tanganing baguhon an puso nin mga ama na magin siring sa puso nin mga aki asin baguhon an puso kan mga masinuway para magkaigwa sinda kan pakasabot nin mga matanos, tanganing andamon para ki Jehova* an banwaan.” 18 Sinabi ni Zacarias sa anghel: “Paano ako makakasigurado kaini? Gurang na kaya ako, saka may edad na an agom ko.” 19 Bilang simbag sinabi sa saiya kan anghel: “Ako si Gabriel, na nagtitindog sa atubangan nin Diyos, asin isinugo ako tanganing kaulayon ka saka ipahayag sa saimo an maugmang baretang ini. 20 Alagad uya! magigin púla ka asin dai ka makakataram sagkod sa aldaw na mangyari an mga bagay na ini, huli ta dai ka nagtubod sa mga tataramon ko, na mauutob sa itinalaan na panahon para sa mga iyan.” 21 Miyentras tanto, an mga tawo sigeng kahahalat ki Zacarias, asin nagngangalas sinda na nahahaloy siyang marhay sa santuwaryo. 22 Kan magluwas siya, dai siya nakakataram sa sainda, asin narealisar ninda na may nahiling pa sana ining bisyon sa santuwaryo. Sige siyang senyas sa sainda pero nagdanay siyang dai nakakataram. 23 Kan tapos na an mga aldaw kan saiyang banal na paglilingkod, nagpuli siya sa saiyang harong. 24 Pakalihis nin nagkapirang aldaw, nagbados si Elizabeth na saiyang agom, asin limang bulan ining dai naghali sa harong, na nagsasabi: 25 “Siring kaini an ginibo ni Jehova* para sa sako sa mga aldaw na ini. Tinawan niya ako nin atensiyon tanganing halion an sakuyang kasusupgan sa tahaw nin mga tawo.” 26 Kan ikaanom na bulan kan saiyang pagbados, isinugo nin Diyos an anghel na si Gabriel sa sarong siyudad sa Galilea na inaapod Nazaret, 27 sa sarong birhen na may kasunduan nang magpakasal sa sarong lalaki na an pangaran Jose, na gikan sa pamilya ni David, asin Maria an pangaran kan birhen. 28 Paglaog kan anghel, sinabi kaini sa saiya: “Marahay na aldaw, ika na kinawiwilihan na marhay, si Jehova* yaon sa saimo.” 29 Alagad dai siya mapamugtak dahil sa mga tataramon kaini asin inisip-isip niya kun ano an buot sabihon kan patara-tarang ini. 30 Kaya sinabi sa saiya kan anghel: “Dai ka matakot, Maria, huli ta nawiwilihan ka nin Diyos. 31 Asin uya! magbabados* ka asin mangangaki nin sarong aking lalaki, asin papangaranan mo siyang Jesus. 32 An sarong ini ibibilang na importanteng marhay saka aapudon na Aki kan Kahuruhalangkawi, asin itatao sa saiya kan Diyos na Jehova* an trono ni David na saiyang ama, 33 asin mamamahala siya sagkod lamang bilang Hadi sa mga gikan ki Jacob, asin dai magkakaigwa nin katapusan an saiyang Kahadian.” 34 Alagad sinabi ni Maria sa anghel: “Paano mangyayari ini, mantang dai man ako nakikidurog sa sarong lalaki?” 35 Bilang simbag sinabi sa saiya kan anghel: “An banal na espiritu madatong sa saimo, asin an kapangyarihan kan Kahuruhalangkawi malindong sa saimo. Asin huli kaiyan an saro na mamumundag aapudon na banal, Aki nin Diyos. 36 Asin uya! an paryente mong si Elizabeth nangidam man nin sarong aking lalaki maski ngani siya gurang na, asin ini an ikaanom na bulan kan pagbados niya, an baog daang babayi; 37 huli ta dai nin deklarasyon na* imposible sa Diyos.” 38 Dangan sinabi ni Maria: “Uni ako, an babaying uripon ni Jehova!* Mangyari lugod iyan sa sako sigun sa deklarasyon mo.” Asin binayaan siya kan anghel. 39 Kaya nag-andam si Maria kan panahon na idto asin nagbaklay na naghihidali pasiring sa mabulod na rehiyon, sa sarong siyudad sa lugar nin Juda, 40 asin naglaog siya sa harong ni Zacarias saka nagtaong galang ki Elizabeth. 41 Kan madangog ni Elizabeth an pagtaong galang ni Maria, luminukso an umboy sa saiyang tulak, asin napano nin banal na espiritu si Elizabeth 42 saka nagtaram siya nin makusog: “Biniyayaan ka sa gabos na babayi, asin biniyayaan an bunga kan saimong tulak! 43 Kaya paanong napasakuya an onrang ini, na magdigdi sa sako an ina kan sakuyang Kagurangnan? 44 Huli ta kan madangog ko an saimong pagtaong galang, an umboy sa sakong tulak luminukso sa kaugmahan. 45 Maugma man an babaying nagtubod, huli ta magkakaigwa nin lubos na kautuban an mga bagay na itinaram sa saiya hali ki Jehova.”* 46 Asin sinabi ni Maria: “An sakuyang kalag* nagpapamuraway ki Jehova,* 47 asin an sakuyang espiritu dai mapugulan sa paggaya-gaya nin labi-labi dahil sa Diyos na sakong Paraligtas, 48 huli ta nahiling niya an hamak na kamugtakan kan saiyang uripon na babayi. Asin uya! puon ngunyan ipapahayag akong maugma kan gabos na henerasyon, 49 huli ta an Saro na makapangyarihan naggibo nin darakulang bagay para sa sako, asin banal an saiyang ngaran, 50 asin sa gabos na henerasyon an saiyang pagkahirak yaon sa mga natatakot sa saiya. 51 Ipinahiling niya an saiyang kapangyarihan paagi sa saiyang takyag; iwinarak niya an mga mapalangkaw, na nahahayag huli sa mga intensiyon kan saindang mga puso. 52 Ibinaba niya hali sa mga trono an makapangyarihan na mga tawo asin ilinangkaw an mga hamak; 53 binasog niya nin marahay na mga bagay an mga gutom asin pinahali na daing dara an mga mayaman. 54 Tinabangan niya an Israel na saiyang lingkod, na ginigirumdom an manungod sa saiyang pagkahirak 55 sagkod lamang, siring kan itinaram niya sa satong mga apuon, ki Abraham asin sa saiyang mga gikan.”* 56 Nag-istar ki Elizabeth si Maria nin mga tulong bulan dangan nagpuli ini sa sadiring harong kaini. 57 Uminabot an panahon na mangangaki na si Elizabeth, asin nangaki siya nin sarong aking lalaki. 58 Asin nabaretaan kan mga pagtaraid saka kan saiyang mga paryente na nagpahiling si Jehova* nin dakulang pagkahirak sa saiya, asin nakiugma sinda sa saiya. 59 Kan ikawalong aldaw nag-arabot sinda tanganing turion an aki, asin an ipapangaran kutana ninda sa saiya iyo an pangaran kan saiyang ama na si Zacarias. 60 Alagad bilang simbag sinabi kan saiyang ina: “Dai! Juan an ipapangaran sa saiya.” 61 Kaya sinabi ninda sa saiya: “Mayong siisay man sa mga paryente mo an may pangaran na arog kaiyan.” 62 Dangan hinapot ninda an ama kan aki paagi sa pagsenyas kun ano an gusto niyang iapod sa aki. 63 Kaya naghagad siya nin tablang suratan asin nagsurat: “Juan an pangaran niya.” Dahil kaini, gabos sinda napangalas. 64 Tulos-tulos na nabuksan an saiyang nguso saka nakabuwelo an saiyang dila asin nagpuon siyang magtaram, na inuumaw an Diyos. 65 Dangan nakamati nin takot an gabos na nakaistar sa saindang pagtaraid, asin an gabos na bagay na ini pinag-iristoryahan sa bilog na mabulod na rehiyon nin Judea. 66 Asin isinapuso iyan kan gabos na nakadangog, na sinasabi: “Magigin ano daw an aking ini pagdakula niya?” Huli ta yaon nanggad sa saiya si Jehova.* 67 Dangan an saiyang ama na si Zacarias napano nin banal na espiritu, asin nagpropesiya* siya, na nagsasabi: 68 “Pag-umawon lugod si Jehova,* an Diyos nin Israel, huli ta tinawan niya nin atensiyon an saiyang banwaan tanganing iligtas sinda. 69 Asin nagbangon siya para sa satuya nin sarong sungay nin kaligtasan* hali sa mga gikan ki David na saiyang lingkod, 70 siring kan itinaram niya paagi sa nguso kan saiyang banal na mga propeta na naglingkod puon kaidtong panahon, 71 manungod sa kaligtasan niyato sa satong mga kaiwal asin sa kamot kan gabos na nauungis sa satuya; 72 tanganing magpahiling nin pagkahirak para sa satong mga apuon asin tanganing girumdumon an saiyang banal na tipan, 73 an panuga na isinumpa niya sa satong apuon na si Abraham, 74 tanganing tawan kita, pagkatapos na mailigtas kita sa mga kamot kan satong mga kaiwal, kan pribilehiyong magtao sa saiya nin sagradong paglilingkod* nin daing takot, 75 na may kaimbudan asin katanusan sa atubangan niya sa gabos niyatong aldaw. 76 Alagad kun manungod sa saimo, aki ko, aapudon kang propeta kan Kahuruhalangkawi, huli ta mainot ka ki Jehova* tanganing andamon an saiyang mga dalan, 77 tanganing magtao sa saiyang banwaan nin kaaraman mapadapit sa kaligtasan paagi sa kapatawadan kan saindang mga kasalan, 78 huli sa mamumuton na pagmalasakit kan satong Diyos. Sa pagmalasakit na ini, masirang sa sato an aldaw hali sa kaitaasan, 79 tanganing tawan nin liwanag an mga nag-iirok sa kadikluman saka sa anino nin kagadanan asin tanganing giyahan an satuyang mga bitis sa dalan nin katuninungan.” 80 Asin an aki nagdakula saka nagin mahusay an pag-uswag niya,* asin nagdanay siya sa disyerto sagkod sa aldaw na nagpahiling siya nin hayagan sa Israel.\n^ O “masasarigan.”\n^ Sa literal, “naglalakaw.”\n^ O “puon pa sa tulak kan saiyang ina.”\n^ O “mangingidam.”\n^ O “huli ta mayong.”\n^ O “sakuyang bilog na pagkatawo.” Hilingon sa Glosaryo.\n^ Sa literal, “saiyang banhi.”\n^ O “sarong makapangyarihan na paraligtas.” Hilingon an “Sungay” sa Glosaryo.\n^ Hilingon an “Sagradong paglilingkod” sa Glosaryo.\n^ Sa literal, “nagin makusog sa espiritu.”


firesetter news: Mga Tanda nin Comunion sa Simbahan\nMahalaga kun bako man an papel, an mensahe na sana, kan mga dinulok kan mga anghel sa ebanghelyo. Ngonyan na Misa, paghorop-horopan ta an papel ni San Jose sa buhay ni Kristo asin buhay niato bilang Simbahan.\nSa padagos niatong pag-andam para sa Enot na Pagtiripon Pastoral kan Diyosesis, an tema para sa Misang ini manungod sa mga tanda nin Comunion sa satong Simbahan. Saro ngunang paliwanag: an boot sabihon kan Comunion iyo na igwang pagkaboronyog an komunidad nin mga nagtutubod nin huli sa paghiras kan Dios kan Saiyang buhay sa katanosan. An Simbahan iyo an piniling paagi kan Dios para maotob an Saiyang plano sa katawohan: na gabos magkasararo ki Cristo (Ef 1,10).\nAno an mga tanda kan Comunion na ini sa Simbahan? Asin ano man leksyon na tinatao ni San Jose sa sato sa pagsabuhay kan Comunion na ini?\n1. An Comunion nakagamot sa experiencia nin pagtubod.\nNagkakaigwa nin pagkaboronyog sa Simbahan nin huli ta saro sana an tinutubudan. An pagtubod bako sana intelectual na pag-oyon kundi gawe nin buhay (way of life). An enot na pagduwa-duwa ni San Jose manungod sa sitwasyon kan saiyang nobya, siring man an saiyang pag-ako sa mensahe ni Gabriel, asin lalo na an saiyang pagdesisyon na atamanon an saiyang mag-ina, bunga kan pagsabuhay ni San Jose kan pagtubod. Kun isinasabuhay ta an mga katotoohan kan Biblia asin mga katukdoan kan Simbahan, nahihirasan kita kan dunong asin rebelasyon na itinao kan Dios sa saiyang banwaan.\n2. Nasa sentro an Tataramon kan Dios asin mga Sakramento.\nAn Tataramon kan Dios bako sana mensahe na igwa in dunong o nagtataong guia sa buhay, orog sa gabos ini an pagpamidbid kan Dios kan Saiyang sadiri. An mga sakramento mga nakakaputan na mga tanda na nagtataong biyaya hale sa Dios asin nagpapahayag kan Saiyang presensya sa buhay niato.\nKan inako ni Jose si Jesus bilang saiyang aki, inako niya man an Tataramon na nanitwao asin an pinaka-Sakramento kan Ama, an tanda na nagtatao kan kapanoan kan pagpamidbid kan Dios Ama.\n3. Partisipasyon kan laiko asin mga ministerio.\nAn Comunion sa Simbahan nangyayare sa pag-ayon o involvement kan lambang miembro kaini. Asin an pinakakonkretong paagi nin pag-ayon sa Simbahan iyo an pagparticipar sa mga ministerio kaini. An boot sabihon kan ministerio: paglingkod, asin may manlaen-laen na paagi sa paglingkod - sa pamayo, sa paggibong-herak, sa pagtukdo, sa pag-ambag sa pangangaipo, sa paigigin maminoton na agom asin magurang, kadakul pa.\nKaya kan Dios papangyarehon an satong kaligtasan sa pinakamadaling paagi, alagad sa kasaysayan kan satong kaligtasan, an kabotan kan Dios iyo na magpili nin mga tawo na magtabang sa pagmukna kan saiyang dajulang plano. Si Jose saro sa mga dinulok nin Kagurangnan. Lugod kun kita man tawan nin oportunidad na makapaglingkod sa Dios asin kapwa sa anuman na paagi, dai lugod kitang magduwa-duwa sa pagsunod kan Saiyang kabotan.\n4. Pagbago kan banwaan sa paagi kan dialogo nin pagtubod asin buhay.\nSinabi ta kasubago na an pagtubod bako sa isip sana kundi ini sarong gawe nin buhay. Kun an satong pagtubod tunay na nagigin guia kan satong buhay, mababago kita susog sa kabotan kan Ama, asin sa pagbago kan satong mga sadiri, mababago man banwaan. Paghinale ta an influencia kan satong pagtubod sa pulitika, ekonomiya, edukasyon, negosyo o trabaho -- mawawara kita sa tamang dalan nin pagbabago.\nSiring ki San Jose, lugod an satong mga buhay magin mga saksi kan satuyang pagtubod.\n5. Pag-ataman asin paglingkod (stewardship and service).\nSa pag-ako ni San Jose ki Jesus bilang aki, an saiyang pagka-ama nagin tunay na pag-ataman o stewardship. An boot sabihon kan stewardship iyo na an gabos na bagay hale sa Dios asin pinasubli satuya tanganing atamanon ta. Gurano niato pinapahalagahan asin inaataman an mga itinaong balaog kan Diios sa satuya? An mga balaog kan satong buhay: pamilya, mga namomotan, an bilog na kinaban, an kapalibutan, an satong salud asin mga kakayahan, etc. Gurano na ginagampanan an satong katongdan bilang mga responsableng paraataman kan mga ini?\nAn gabos na sinambit mga tanda nin Comunion sa Simbahan, alagad an pinakaorog sa gabos na tanda iyo an Banal na Misa. An Misa an burabod asin alituktok nin buhay asin misyon kan Simbahan. Sa laog kan Misa nagkakatiripon an banwaan, an mistikong Hawak ni Cristo. Sa laog man kan Misa an Dios nagpapamate kan Saiyang presensya: sa mga babasahon, sa katawohan na tiripon, sa persona kan padi, asin syempre sa pagcomunion kun saen si Jesus naging parte kan satuyang abang sadiri.\nSa lambang pagsimba hingowahon ta an "full, conscious and active participation" sa Misa. Dangan gibohon tang mahalagang paghiro an pagrani asin paghanap sa mga nawawara sa Simbahan.\nIni an mga tanda nin Comunion sa Simbahan.


Mateo 24 | Bibliya Online | New World Translation\nTANDA KAN PRESENSIYA NI CRISTO (1-51)\nMga giyera, grabeng gutom, linog (7)\nIhuhulit an maugmang bareta (14)\nGrabeng kasakitan (21, 22)\nTanda kan Aki nin tawo (30)\nAn puon nin higera (32-34)\nSiring kan aldaw ni Noe (37-39)\nMagdanay na mapagbantay (42-44)\nAn maimbod na uripon asin an maraot na uripon (45-51)\n24 Mantang pahali si Jesus sa templo, nagdurulok an saiyang mga disipulo tanganing ipahiling sa saiya an mga edipisyo kan templo. 2 Kaya sinabi niya sa sainda: “Dai nindo nahihiling an gabos na ini? Sinisigurado ko sa saindo, dai nanggad digdi nin matatadang gapo sa ibabaw nin gapo; gabos iyan ibabagsak.” 3 Mantang nakatukaw siya sa Bukid nin mga Olibo, an mga disipulo nagdurulok sa saiya na sinda-sinda sana, na sinasabi: “Sabihon mo sa samuya, nuarin mangyayari an mga bagay na ini, asin ano an magigin tanda kan saimong presensiya* asin kan pagtatapos kan sistema nin mga bagay?”* 4 Bilang simbag sinabi ni Jesus sa sainda: “Mag-ingat kamo na dai kamo mailagalag nin siisay man, 5 huli ta dakul an maarabot gamit an ngaran ko, na nagsasabi, ‘Ako an Cristo,’ asin manglalagalag nin dakul. 6 Makakadangog kamo nin ribok nin mga giyera asin mga bareta manungod sa mga giyera. Siyertuhon nindo na dai kamo mataranta, huli ta an mga bagay na ini kaipuhan na mangyari, alagad bako pa iyan an katapusan. 7 “Huli ta an nasyon makikilaban sa nasyon asin an kahadian makikilaban sa kahadian, asin magkakaigwa nin sunod-sunod na grabeng gutom saka linog sa manlain-lain na lugar. 8 An gabos na bagay na ini kapinunan nin mga kasakitan.* 9 “Dangan papasakitan kamo nin mga tawo asin gagadanon ninda kamo, saka ikakaungis kamo kan gabos na nasyon nin huli sa ngaran ko. 10 Siring man, dakul an mapapasuway sa pagtubod asin matrinarayduran saka magkakainurungisan. 11 Dakul na bakong tunay na propeta an maralataw asin manglalagalag nin dakul; 12 asin dahil sa pag-urog nin karatan, magigin malipot an pagkamuot kan kadaklan. 13 Alagad an makatagal sagkod sa katapusan maliligtas. 14 Asin an maugmang baretang ini kan Kahadian ihuhulit sa bilog na kinaban* bilang patotoo sa gabos na nasyon, dangan maabot an katapusan. 15 “Kun siring, pag an makababalding bagay na minakawsa nin pagkagaba, na nasambitan ni Daniel na propeta, saindong nahiling na nagtitindog sa banal na lugar (gumamit nin pakamansay an nagbabasa), 16 panahon iyan na an mga nasa Judea magpuon nang dumulag pasiring sa kabukidan. 17 An tawong nasa bubungan nin harong dai na magbaba tanganing kuanon an mga gamit sa saiyang harong, 18 asin an tawong nasa uma dai na magbalik tanganing kuanon an saiyang pang-ibabaw na bado. 19 Hirak man kan mga bados asin kan mga nagpapasuso sa mga aldaw na iyan! 20 Padagos na ipamibi na an saindong pagdulag dai mangyari sa panahon nin tiglipot ni sa aldaw nin Sabbath; 21 huli ta sa panahon na iyan magkakaigwa nin grabeng kasakitan* na dai pang kaagid na nangyari puon sa kapinunan kan kinaban sagkod ngunyan, asin dai na giraray mangyayari. 22 Sa katunayan, kun dai pahaliputon an mga aldaw na iyan, mayong laman na makakaligtas; alagad huli sa mga pinili, an mga aldaw na iyan papahaliputon. 23 “Asin kun may siisay man na magsabi sa saindo, ‘Hilinga! Yaon digdi an Cristo,’ o ‘Yaon duman!’ dai nindo iyan pagtubudon. 24 Huli ta maralataw an mga bakong tunay na Cristo saka mga bakong tunay na propeta asin magibo sinda nin darakulang tanda saka ngangalásan tanganing ilagalag, kun posible, maski an mga pinili. 25 Tandaan nindo, patiinot ko na kamong pinatanidan. 26 Kaya, kun an mga tawo magsabi sa saindo, ‘Hilinga! Yaon siya sa kaawagan,’ dai kamo magluwas; ‘Hilinga! Yaon siya sa tagong mga kuwarto,’ dai nindo iyan pagtubudon. 27 Huli ta kun paanong an kikilat minasilyab sa sirangan asin an liwanag kaini minasagkod sa sulnupan, magigin arog man kaiyan an presensiya* kan Aki nin tawo. 28 Kun hain an bangkay, duman magkakatiripon an mga agila. 29 “Pagkatapos tulos kan grabeng kasakitan sa mga aldaw na iyan, an aldaw* mádiklom, asin an bulan dai matao kan liwanag kaiyan, asin an mga bituon magkakahurulog hali sa langit, saka an mga puwersa sa kalangitan magkakataranyog. 30 Dangan an tanda kan Aki nin tawo mahihiling sa langit, asin tuturubtubon kan gabos na tribo sa daga an saindang daghan sa kamunduan, asin mahihiling ninda an Aki nin tawo na minadatong na nasa mga panganuron nin langit asin may kapangyarihan saka dakulang kamurawayan. 31 Asin isusugo niya an saiyang mga anghel na may kasabay na makusog na tanog nin trumpeta, asin titiripunon ninda an saiyang mga pinili hali sa apat na direksiyon,* magpuon sa sarong puro kan kalangitan sagkod sa ibong na puro kaiyan. 32 “Ngunyan makanuod kamo sa ilustrasyon na ini manungod sa puon nin higera: Pag an mga sanga kaiyan tumubo na asin mag-ugbos na, aram nindong harani na an tig-init. 33 Siring man, pag nahihiling na nindo an gabos na bagay na ini, makakasiyerto nanggad kamo na siya harani na asin nasa mga pintuan na. 34 Sinisigurado ko sa saindo na bago maglihis an henerasyon na ini, mangyayari nanggad an gabos na bagay na ini. 35 An langit asin daga mapapara, alagad an sakuyang mga tataramon dai nanggad mapapara. 36 “Mapadapit sa aldaw asin oras na iyan, daing siisay man na nakakaaram, maski an mga anghel sa kalangitan o maski an Aki, kundi an Ama sana. 37 Huli ta kun ano an mga kamugtakan kaidtong mga aldaw ni Noe, magigin siring man kaiyan sa presensiya* kan Aki nin tawo. 38 Huli ta kun paanong kan mga aldaw bago an Baha, an mga tawo nagkakarakan asin nag-iirinom, an mga lalaki nag-aaragom saka an mga babayi nagpapaaragom, sagkod na uminabot an aldaw na naglaog sa arka si Noe, 39 asin dai sinda nagmangno sagkod na uminabot an Baha asin inaranod sinda gabos, magigin siring man kaiyan an presensiya kan Aki nin tawo. 40 Sa panahon na iyan, duwang lalaki an yaon sa uma; an saro iiiba asin an saro iwawalat. 41 Duwang babayi an maggigiling sa gilingan; an saro iiiba asin an saro iwawalat. 42 Kun siring, magdanay kamong mapagbantay huli ta dai nindo aram kun anong aldaw maabot an saindong Kagurangnan. 43 “Alagad sabuton nindo an bagay na ini: Kun naaraman kan kagharong kun anong oras sa banggi maabot an parahabon, magdadanay kutana siyang mapagbantay asin dai niya papabayaan na laugon an saiyang harong. 44 Dahil kaini, kamo man, magin andam kamo, huli ta an Aki nin tawo maabot sa oras na dai nindo pighuhuna. 45 “Siisay man nanggad an maimbod asin mapagmansay* na uripon na ninombrahan kan saiyang kagurangnan na mamahala sa mga lingkod niya sa harong, tanganing magtao sa sainda kan saindang kakanon sa tamang panahon? 46 Maugma an uripon na iyan kun sa pag-abot kan saiyang kagurangnan maabtan siya kaini na naggigibo kaiyan! 47 Sinisigurado ko sa saindo, nonombrahan niya siya na mamahala sa gabos niyang pagsadiri. 48 “Alagad kun mangyari man na an maraot na uripon na iyan magsabi sa saiyang puso, ‘Naaatraso an sakuyang kagurangnan,’ 49 asin kun magpuon siyang mambugbog nin mga kapwa niya uripon asin magkakan saka mag-inom kairiba kan midbid na mga buratsero, 50 an kagurangnan kan uripon na iyan maabot sa aldaw na dai niya pig-aasahan saka sa oras na dai niya aram, 51 dangan papadusahan niya an uripon nin grabe nanggad na padusa asin ilalaag ini sa namumugtakan kan mga parasagin-sagin. Duman mangyayari an saiyang pagtangis asin an pagragot kan saiyang mga ngipon.\n^ O “kan panahon?” Hilingon an “Sistema nin mga bagay” sa Glosaryo.\n^ Sa literal, “nin kulog sa pangangaki.”\n^ O “nin dakulang kahurasaan.”\n^ Sa literal, “duros.”


Search and retrieval team kan Bicol PNP pinadara sa Samar\nNagpadara nin 35 miembros kan Philippine National Police (PNP) an Camp Semion Ola, Ciudad nin Legazpi sa PNP Provincial Office kan Samar nganing magtabang sa search and retrieval operations sa mga nawawara pang residentes sa ibang banwaan sa provincia nin Samar na apektado kan mga landslide kan maglamasa an bagyong Agaton.\nAn police provincial office kan Samar asin local government unit iyo na an bahala kun saen madedestino an team kan Bicol PNP nganing magin katuwang sa nagpapadagos pang search and retrieval operations sa mga biktimang residentes kan landslide.\nSi Police Major Malou Calubaquib, opisyal na parataram kan Camp Semion Ola nagpahayag na may pinadarang miembros kan PNP kasunod kan order ni Brig. Gen Jonnel Estomo, jefe kan Bicol PNP na maninigo magtabang an saindang fuersa sa mga biktima kan calamidad.\nAfuera pa kaini, nagtitipon mga donasyon an liderato ni Estomo nganing magpadara pa sinda nin relief goods sa ginatos pang familia na nagkukulang an suplay nin pagkakan sa evacuation center.\nDai nagtalaan nin panahon kun perang aldaw an 35 miembros kan Bicol team alagad magdedepende sa operasyon kan Municipal Disaster Risk Reduction Office kan provincia asin LGUs sa sinambit na provincia.\nNagpadara pa nin Water Lorry Truck an Camp Semion Ola mientras na apektado pa an suplay kan tubig sa Samar nganing makatabang sa pagkulang kulang suplay nin tubig maging sa evacuation center. (dpa)


Minatubod Ako Sa Diklom: Bagong rawit-dawit\nnatakot ako sa tula. tula na nag iistorya nin sarong bangungot asin ngunyan garo yaon naman sako an bangungot sako. makatakot mahiling sa dram, baka mahiling ko man an mga gadan, an mga ginadan ko sa sakong pangaturugan asin an mga ginadan kan pangaturugan sa sako. bakong suba-suba an inihahayag kan tula. totoo, mas makangirhat an reyalidad, mas makatakot an buhay sa gadan.\nano daw kaya an hinahapot kan tatay saiya ya kaipuhan siyang idukdok asin kaipuhan niyang dai mag girong?\nasin nawawara an saiyang ngimot!! nuarin kaipuhan magkaigwa nin ngimot asin nuarin kaipuhan mawara ini?\npano kun mag salak an tubig duman sa dugo?\nnuarin matatapos an patriarka?\nini an mga hapot na mabangungot sako pakatapos mabasa ini.\namo man ini an hapot na garo man sana rawit-dawit.


Magpahiling nin Pagpupugol sa Sadiri—Galacia 5:22, 23 | Pag-aadalan\nAn Torrengbantayan—Pag-aadalan na Edisyon | Setyembre 2017\nBASAHON SA Afrikaans Albanian Aleman American Sign Language Amharic Amis Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Español Estonian Ewe Fijian Filipino Sign Language Finnish Finnish Sign Language Fon French Sign Language Ga Garifuna Georgian German Sign Language Greek Sign Language Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Sign Language Italiano Japanese Sign Language Jula Kabiye Kannada Kenyan Sign Language Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Sign Language Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Pranses Punjabi Quebec Sign Language Quechua (Ancash) Quechua (Bolivia) Romanian Romanian Sign Language Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“An bunga kan espiritu iyo an . . . pagpupugol sa sadiri.”—GAL. 5:22, 23.\nKANTA: 83, 52\nAno an manunudan ta sa nagin reaksiyon nin Diyos sa rebelyon?\nMagtao nin pirang halimbawa sa Bibliya dapit sa mga nakapahiling asin sa mga dai nakapahiling nin pagpupugol sa sadiri.\nPaano makakatabang sa sato an pag-adal sa Bibliya na maipahiling an diyosnon na kuwalidad na pagpupugol sa sadiri?\n1, 2. (a) Ano an puwedeng magin resulta kun an saro daing pagpupugol sa sadiri? (b) Taano ta mahalaga para sa sato ngunyan na pag-ulayan an dapit sa pagpupugol sa sadiri?\nAN PAGPUPUGOL sa sadiri sarong diyosnon na kuwalidad. (Gal. 5:22, 23) Naipapahiling ni Jehova an pagpupugol sa sadiri sa perpektong paagi. Pero an mga tawo bakong perpekto kaya nasasakitan sindang magpahiling kaiyan. Sa katunayan, kadaklan sa mga problema ngunyan kan mga tawo resulta kan kawaran nin pagpupugol sa sadiri. Puwedeng magin dahilan iyan na an saro magpaliman-liman sa mga gibuhon sa eskuwelahan o sa trabaho asin magin bakong produktibo. Puwede man iyan magresulta sa mapang-abusong pananaram, pagbuburat, kadahasan, diborsiyo, dai kinakaipuhan na mga utang, adiksiyon, pagkabilanggo, emosyonal na trauma, hilang na nakukua sa pagdudurog, dai ginustong pagbados, asin kadakul pang iba.—Sal. 34:11-14.\n2 Malinaw na kun an saro daing pagpupugol sa sadiri, ipinapahamak niya an saiyang sadiri pati an iba. Asin naggagrabe an problemang ini nin kawaran nin pagpupugol sa sadiri. Kan dekada nin 1940, may ginibo nang pagsiyasat dapit sa disiplina sa sadiri, pero ipinapahiling kan dai pa sana nahahaloy na mga pagsiyasat na mas lalong nawawaran nin disiplina sa sadiri an mga tawo. Pero dai diyan nagngangalas an mga nag-aadal kan Tataramon nin Diyos huling ihinula kan Bibliya na an sarong ebidensiya na nabubuhay na kita sa “huring mga aldaw” iyo an kawaran nin pagpupugol sa sadiri kan mga tawo.—2 Tim. 3:1-3.\n3. Taano ta gusto niyatong magpahiling nin pagpupugol sa sadiri?\n3 Taano ta gusto niyatong magpahiling nin pagpupugol sa sadiri? Ini an duwang mahalagang dahilan. Inot, sinasabi na an mga tawong bakong pabigla-bigla sa parati mas dikit an nagigin magabat na problema. Bakong pabago-bago an emosyon ninda, mas marahay an relasyon ninda sa iba, asin mas bako sindang arangguton saka mas dikit an tsansa ninda na makamati nin kahaditan asin depresyon kumpara sa mga tawong pabigla-bigla. Ikaduwa, tanganing mapagdanay niyato an pag-uyon nin Diyos, kaipuhan tang labanan an mga sugot asin kontrulon an bakong tama asin pabigla-biglang mga tendensiya. Dai iyan nagibo ni Adan asin Eva. (Gen. 3:6) Isipa man an makamumundong mga resulta na sinapo kan iba pang dai nagpahiling kan kuwalidad na ini.\n4. Ano an makakapakusog sa siisay man na nasasakitan na magpahiling nin pagpupugol sa sadiri?\n4 Mayong bakong perpektong tawo an makakapahiling nin pagpupugol sa sadiri sa perpektong paagi. Aram ni Jehova na bako ining madali para sa mga lingkod niya, asin gusto niyang tabangan sindang madaog an saindang makasalan na mga tendensiya. (1 Ha. 8:46-50) Bilang mamumuton na Amigo, tinatabangan niya an sinserong mga indibidwal na gusto siyang paglingkudan pero nasasakitan na magpahiling nin pagpupugol sa sadiri sa sarong aspekto kan saindang buhay. Pag-ulayan ta an perpektong halimbawa ni Jehova dapit diyan. May manunudan man kita sa marahay pati sa bakong marahay na mga halimbawa sa Bibliya. Asin aramon ta an praktikal na mga suhestiyon para mas magkaigwa kita nin pagpupugol sa sadiri.\nNAGPAHILING SI JEHOVA NIN PERPEKTONG HALIMBAWA\n5, 6. Anong marahay na halimbawa an ipinahiling ni Jehova kun dapit sa pagpupugol sa sadiri?\n5 Perpektong naipapahiling ni Jehova an pagpupugol sa sadiri huling perpekto an gabos niyang ginigibo. (Deut. 32:4) Pero bako kitang perpekto. Sa ibong kaiyan, tanganing masabutan ta an kuwalidad na iyan asin mas maarog si Jehova, kaipuhan tang siyasaton kun paano niya iyan ipinapahiling. Sa anong pambihirang mga pagkakataon nagpahiling si Jehova nin pagpupugol sa sadiri?\n6 Isipa kun paano si Jehova nagpahiling nin pagpupugol sa sadiri sa pangahas na pagrebelde ni Satanas. Kaipuhan na masolusyunan iyan. Siguradong ikinauyam, ikinaanggot, asin ikinaungis kan mga espiritung linalang na maimbod sa Diyos an ginibong iyan kan Diyablo. Tibaad iyan man an namamatian mo pag iniisip-isip mo an gabos na kasakitan na resulta kan pagrebelde ni Satanas. Pero, dai nagin pabigla-bigla si Jehova. Maingat saka tamang-tama sana an mga aksiyon na ginibo niya. Dai siya tulos naanggot asin nagin makatanusan siya sa pag-atubang sa rebelyon ni Satanas. (Ex. 34:6; Job 2:2-6) Taano? Nagtao si Jehova nin panahon huling habo niya na malaglag an siisay man kundi “gusto niya na an gabos magkaigwa nin oportunidad na magsulsol.”—2 Ped. 3:9.\n7. Ano an itinutukdo sa sato kan halimbawa ni Jehova?\n7 An pagpupugol sa sadiri na ipinahiling ni Jehova nagtutukdo sa sato na dapat man niyatong pag-isipan asin maingat na turutimbangon an satong mga sasabihon saka gigibuhon; dai kita dapat na magin pabigla-bigla. Kun nasa masakit na sitwasyon, mag-isip nguna kun ano an madunong na gibuhon. Mamibi na tawan ka nin kadunungan para masabi asin magibo mo an tama. (Sal. 141:3) Kun anggot na kita, madalion lang kitang madadara kan satong emosyon. Dakul an nagbasol huling nagin pabigla-bigla sinda sa pagtaram asin paggawi!—Tal. 14:29; 15:28; 19:2.\nMARAHAY ASIN BAKONG MARAHAY NA MGA HALIMBAWA SA BIBLIYA\n8. (a) Kun dapit sa pagpahiling nin pagpupugol sa sadiri, sain kita makakakua nin mga halimbawa? (b) Ano an nakatabang ki Jose na sayumahan an mga pang-aakit kan agom ni Potifar? (Hilingon an ritrato sa kapinunan kan artikulo.)\n8 Anong mga halimbawa sa Bibliya an nagpapahiling kan kahalagahan kan pagpupugol sa sadiri? Siguradong may maiisip kang nagkapirang karakter sa Bibliya na nagpahiling kaiyan kan nasa masakit sindang sitwasyon. Saro diyan si Jose na aki ni Jacob. Nagpahiling siya nin pagpupugol sa sadiri kan naglilingkod siya sa harong ni Potifar, an hepe kan mga guwardiya ni Faraon. Nagkagusto an agom ni Potifar ki Jose, na ‘guwapo asin may magayon na tindog,’ kaya pigparapurbaran niyang akiton ini. Ano an nakatabang ki Jose na sayumahan an pauruutrong pang-aakit sa saiya kan agom ni Potifar? Siguradong inisip-isip niya an magigin konsekwensiya kun magpapadara siya sa mga pang-aakit kaini. Asin kan umabot sa puntong agdahon na siya kaining magdurog sinda, nagdulag si Jose na sinasabi: ‘Taano ta gigibuhon ko an dakulang karatan na ini asin magkasala sa Diyos?’—Gen. 39:6, 9; basahon an Talinhaga 1:10.\n9. Ano an mga puwede mong gibuhon tanganing magin andam kang labanan an mga sugot?\n9 Ano an manunudan ta sa halimbawa ni Jose? Kun nasusugutan kitang balgahon an saro sa mga pagbuot nin Diyos, kaipuhan niyatong dulagan o labanan an sugot na iyan. May mga kapagtubod kita na kan bako pang Saksi pinaglalabanan an pagpangana sa pagkakan asin pag-inom, pagsigarilyo, pagdroga, imoralidad, asin iba pa. Dawa kan mabawtismuhan na sinda, tibaad kun minsan nagkakaigwa pa man giraray sinda kan tendensiyang bumalik sa dati nindang pamumuhay. Pero, kun may panahon na nasusugutan kang balgahon an saro sa mga pagbuot ni Jehova, pakusugon an saimong sadiri paagi sa pagtao nin panahon na isip-isipon an marauton na magigin epekto sa saimong espirituwalidad kun magpapadara ka sa makasalan na mga tendensiyang iyan. Puwede mong pag-isipan an mga sitwasyon na puwede kang mapaatubang sa mga sugot dangan planuhon kun paano mo malilikayan iyan. (Sal. 26:4, 5; Tal. 22:3) Kun mapaatubang ka na sa arog kaiyan na sitwasyon, mamibi ki Jehova na tawan ka nin kadunungan asin pagpupugol sa sadiri na malabanan iyan.\n10, 11. (a) Sa anong pagbalo napapaatubang an dakul na hoben sa eskuwelahan? (b) Ano an makakatabang sa hoben na mga Kristiyano na malabanan an panggigipit na gumibo nin imoralidad?\n10 Dakul na hoben na Kristiyano an napapaatubang man sa pagbalo na arog kan ki Jose. Halimbawa kaiyan si Kim. Aktibo sa sex an kadaklan sa mga kaklase niya, asin ugmahon an mga ining iniistorya an pinakabago nindang mga eksperyensiya sa pakikipag-sex kan nag-aging Sabado asin Domingo. Mayong iiistorya na arog kaiyan si Kim. Sinabi niya na huli sa pagigin napapalain niya, kun minsan pagmati niya “mayo siyang kadamay saka solo siya,” saka an paghiling saiya kan mga kaklase niya tonto siya ta dai siya nakikipag-date. Pero an totoo, madunong si Kim ta aram niyang makusugon na sugot sa dakul na hoben an pakikipag-sex. (2 Tim. 2:22) Parati siyang hinahapot kan mga kaeskuwela niya kun baga birhen pa siya. Inaaprobetsaran niya an oportunidad na iyan tanganing ipaliwanag kun taano ta dai siya nakikipag-sex. Nauugma nanggad kita sa hoben na mga Kristiyano na determinadong labanan an panggigipit na gumibo nin imoralidad, asin nauugma man na marhay sa sainda si Jehova!\n11 May mga nagpapatanid na halimbawa sa Bibliya manungod sa mga dai nagpahiling nin pagpupugol sa sadiri kun dapit sa imoralidad. Ipinapahiling man kaiyan an mga konsekwensiya kan kawaran nin pagpupugol sa sadiri. Kun nasa sitwasyon ka na arog kan ki Kim, marahay na hurop-hurupon an nangyari sa bakong madunong na hoben na lalaki sa Talinhaga kapitulo 7. Pag-isipan man an ginibo ni Amnon asin an marauton na resulta kaiyan. (2 Sam. 13:1, 2, 10-15, 28-32) Puwedeng ipakipag-ulay kan mga magurang sa saindang mga aki an mga halimbawang iyan sa Bibliya sa pampamilyang pagsamba tanganing matabangan an mga ini na mas magkaigwa nin pagpupugol sa sadiri asin magin madunong kun dapit sa pakikipagrelasyon sa mga bakong kasekso.\n12. (a) Paano kinontrol ni Jose an saiyang emosyon kan kaulay niya an mga tugang niya? (b) Sa anong mga sitwasyon dapat niyatong kontrulon an satong emosyon?\n12 Nagpahiling si Jose nin marahayon na halimbawa nin pagpupugol sa sadiri sa saro pang pagkakataon. Tanganing maaraman kun ano an nasa puso kan mga tugang niya, itinago ni Jose kun siisay siya kan magduman an mga tugang niya sa Ehipto tanganing magbakal nin kakanon. Asin kan haros dai na niya makontrol an emosyon niya, nagduman siya sa sarong pribadong lugar para itago an paghibi niya. (Gen. 43:30, 31; 45:1) Kun mapasala sa pagtaram o paggawi an saimong kapagtubod o kapamilya, makakatabang man sa saimo an pagpupugol na ipinahiling ni Jose tanganing malikayan na magin pabigla-bigla. (Tal. 16:32; 17:27) Kun may mga kapamilya o paryente kang natiwalag, kaipuhan mong kontrulon an saimong emosyon tanganing malikayan an dai kinakaipuhan na pakikikomunikar asin pakikiiba sa sainda. Bako madaling magpahiling nin pagpupugol sa sadiri sa mga sitwasyon na iyan, pero makakatabang kun iisipon niyato na an ginigibo ta kauyon kan halimbawang ipinahiling nin Diyos asin kan saiyang sadol.\n13. Ano an mga manunudan ta sa mga pangyayari sa buhay ni Hading David?\n13 Saro pang interesanteng halimbawa sa Bibliya si Hading David. Dai siya nagpadara sa saiyang kaanggutan para gamiton an saiyang dakulang puwersa asin kapangyarihan kan prinobokar siya ni Saul asin ni Simei. (1 Sam. 26:9-11; 2 Sam. 16:5-10) Pero may panahon na dai nakapahiling nin pagpupugol sa sadiri si David—kan magkasala siya may koneksiyon ki Bat-seba asin kan nagin pabigla-bigla siya may koneksiyon sa kahanaban ni Nabal. (1 Sam. 25:10-13; 2 Sam. 11:2-4) Alagad, may manunudan kitang mahalagang mga leksiyon ki David. Inot, kaipuhan lalo na kan mga nanginginot sa banwaan nin Diyos na magin responsable sa pagpapahiling nin pagpupugol sa sadiri tanganing dai ninda maabuso an saindang awtoridad. Ikaduwa, dai kita dapat magin kampante, na iniisip na dai kita madadara nin sugot.—1 Cor. 10:12.\nMGA PRAKTIKAL NA PAAGI NA PUWEDE MONG GIBUHON\n14. Napaatubang sa anong sitwasyon an sarong brother, asin taano ta importante kun ano an magigin reaksiyon ta kun mapaatubang kita sa kaagid na sitwasyon?\n14 Ano an puwede mong gibuhon tanganing mas magkaigwa ka nin pagpupugol sa sadiri? Pag-isipan an pangyayaring ini sa totoong buhay. May nakabangga sa likod kan kotse ni Luigi. Dawa ngani an drayber na nakabangga an may kasalan, pigparainsulto kaini si Luigi asin nang-agyat nin iwal. Namibi si Luigi na tabangan siya ni Jehova na magdanay na kalmado, tapos hininguwa man niyang pakalmahon an drayber—pero anggot pa man giraray ini. Ilinista ni Luigi an mga detalye kan insurance kan lalaki dangan naghali na siya mantang nagpaparakurahaw pa ini. Pakalihis nin sarong semana, may pigdalaw liwat si Luigi na interesado asin naaraman niya na agom palan kaini su drayber! Nasupog an lalaki saka naghagad nin dispensa sa mga nasabi kaini ki Luigi. Sinabi kan lalaki na kokontakon niya an insurance company kan kotse ni Luigi tanganing maparikas an proseso. Nagbali an lalaki sa pag-uulay dapit sa Bibliya asin nagustuhan niya an mga nadangog niya. Kan pig-iisip-isip na ni Luigi an nangyari, narealisar niya kun gurano kaimportante na nagdanay siyang kalmado pagkatapos kan aksidente asin kun gurano karaot kan magigin resulta kun dai niya nakontrol an emosyon niya.—Basahon an 2 Corinto 6:3, 4.\nAn pagpupugol sa sadiri puwedeng magkaigwa nin direkta o indirektang epekto sa satong ministeryo (Hilingon an parapo 14)\n15, 16. Paano an pag-adal nin Bibliya makakatabang sa saimo asin sa saimong pamilya na mas magkaigwa nin pagpupugol sa sadiri?\n15 An maigot asin maingat na pag-adal nin Bibliya makakatabang sa mga Kristiyano na mas magkaigwa nin pagpupugol sa sadiri. Girumdumon an sinabi nin Diyos ki Josue: “An librong ini kan Ley dai dapat sumuhay sa saimong nguso, asin basahon mo iyan nin pahinghing aldaw asin banggi, tanganing masunod mo nin maingat an gabos na nakasurat diyan; huli ta paagi kaiyan magigin mapanggana an saimong dalan asin mahiro ka nin may kadunungan.” (Jos. 1:8, NW) Paano an pag-adal nin Bibliya makakatabang sa saimo na magpahiling nin pagpupugol sa sadiri?\n16 Arog kan napag-ulayan ta pa sana, may mga istorya sa Bibliya na malinaw na nagpapahiling kan mga kapakinabangan asin kan mga konsekwensiya kan satong mga paggawi. May katuyuhan si Jehova kaya ipinasurat niya an mga ini. (Roma 15:4) Kaya madunong nanggad na basahon, hurop-hurupon, asin pag-adalan iyan! Aramon kun paano iyan aplikado sa saimo asin sa saimong pamilya. Hagadon ki Jehova na tabangan ka na maiaplikar an saiyang Tataramon. Kun marisa mong nadidipisilan kang magpahiling nin pagpupugol sa sadiri sa sarong partikular na bagay, admitiron iyan. Dangan mamibi asin hinguwahon na maipahiling iyan. (Sant. 1:5) Paagi man sa pag-research, makakahanap ka nin angay na mga publikasyon na mas makakatabang pa sa saimo.\n17. Ano an mga puwedeng gibuhon kan mga magurang para tabangan an saindang mga aki na magkaigwa nin pagpupugol sa sadiri?\n17 Paano nindo matatabangan an saindong mga aki na magkaigwa nin pagpupugol sa sadiri? Aram kan mga magurang na dai awtomatikong igwa kaini an mga aki. Dapat na magin marahay na halimbawa an mga magurang sa bagay na ini, arog kan sa iba pang kuwalidad na kaipuhan manudan kan mga aki. (Efe. 6:4) Kaya kun nasasakitan an saindong mga aki na kontrulon an saindang sadiri, pag-isipan kun baga nakakapahiling kamo nin marahayon na halimbawa sa sainda. Dakula an pakinabang kan pagigin regular mo sa paghuhulit asin sa mga pagtiripon saka kan pampamilyang pagsamba nindo. Dai mag-alangan na magsabi nin dai sa aki kun kaipuhan! Nagtao si Jehova nin mga limitasyon ki Adan asin Eva na makakatabang kuta sa sainda na igalang an awtoridad niya. Kaagid kaiyan, an pagdidisiplina kan mga magurang asin marahay na halimbawa makakatabang para maitukdo sa mga aki an pagpupugol sa sadiri. An paggalang sa awtoridad asin sa mga pamantayan nin Diyos kaiba sa pinakamahahalagang bagay na puwede nindong itukdo na maipahiling kan saindong mga aki.—Basahon an Talinhaga 1:5, 7, 8.\n18. Taano ta makakasigurado ka na bendisyon nanggad an marahay na mga kairiba?\n18 Magurang ka man o bako, kaipuhan na madunong mong pilion an saimong mga kairiba. Pilion an mga kairibang makakadagka sa saimo na umabot nin kapaki-pakinabang na mga pasuhan asin na dai ka mapaparaot. (Tal. 13:20) An mga kairibang marahay an espirituwalidad magigin marahay na impluwensiya sa saimo asin mapapahiro kang arugon an pagpupugol sa sadiri na ipinapahiling ninda. Sigurado man na makakadagka sa mga amigo mo an marahay mong paggawi. Asin kun igwa na kita nin pagpupugol sa sadiri, mahalagang marhay iyan tanganing padagos kitang uyunan nin Diyos asin magdanay na marahay an relasyon ta sa satong mga mahal sa buhay.\nI-share I-share Magpahiling nin Pagpupugol sa Sadiri\nArugon an Pagmalasakit ni Jehova\nISTORYA NIN BUHAY Nagkapribilehiyo Akong Makatrabaho an mga Tawong Espirituwal\n‘An Tataramon kan Satuyang Diyos Magdadanay Sagkod Nuarin Pa Man’\n“An Tataramon nin Diyos . . . Igwa nin Puwersa”\n“Kusugi an Buot Mo Asin . . . Magtrabaho Ka Na”\nText Mga opsiyon sa pag-download AN TORRENGBANTAYAN—PAG-AADALAN NA EDISYON Setyembre 2017\nI-share I-share AN TORRENGBANTAYAN—PAG-AADALAN NA EDISYON Setyembre 2017\nAN TORRENGBANTAYAN—PAG-AADALAN NA EDISYON Setyembre 2017


SCUBAsurero Tinungkusan An Pagromdom Sa World Water Day\nSarong paglilinig sa baybayon saka bahura kan syudad nin Legazpi an isinagibo kan Environmental Management Bureau – sanga kan D-E-N-R kaandurog an manlaen-laen na sektor bilang pagromdom sa World Water Day ngonyan na aldaw.\nIpinahayag ni E-M-B Regional Director Roberto Sheen na an nasambit na aktibidad mawot isadol an dakulang papel kan basura sa pagroro kan kalidad kan tubig.\nTinawan nin doon ni R-D Sheen na sa sarabayang pagrilinis kan baybayon buda bahura mamumuklat kaini an kinabatiran kan publiko na likayan an basang na pagtatapok ki basura sa mga salog o dawa sa mga natad dahil an padumanan kaini iyo an kadagatan mismo.\nMaabot sa trenta (30) na mga scuba diver kan Phil. Coast Guard, Bicol Scuba Divers Foundation Inc., saka D-E-N-R an nagbuso sa Albay Gulf, mantang 120 an nagrilinig sa daragsaan kan barangay dapdap sa nasabing aktibidad.\nAn World Water Day, taun-taon pigtatandaan nganing maipahayag an halaga kan malinig na tubig sa mga komunidad kan kinaban.\nBroadcast Release: March 22, 2013